Proposta għal REGOLAMENT TAL-PARLAMENT EWROPEW U TAL-KUNSILL dwar il-programm statistiku Ewropew tal-2013-2017 /* KUMM/2011/0928 finali - 2011/0459 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA 1.1. Raġunijiet għall-proposta u l-għanijiet tagħha L-implimentazzjoni tal-politiki tal-UE teħtieġ informazzjoni statistika kumparabbli u affidabbli dwar is-sitwazzjoni ekonomika, soċjali u ambjentali fl-UE u l-komponenti tagħha f’livell nazzjonali u reġjonali. L-istatistika Ewropea huma indispensabbli wkoll għall-Ewropa sabiex jiġu mifhuma mill-pubbliku ġenerali u sabiex iċ-ċittadini jieħdu sehem fil-proċess demokratiku u d-dibattitu dwar il-preżent u l-futur tal-UE. Fis-snin reċenti s-Sistema Statistika Ewropea (ESS) kellha tħabbat wiċċha ma’ numru ta’ sfidi. L-ewwel nett, il-ħtieġa għal statistika Ewropea baqgħet tikber b'mod kostanti, u mhuwiex probabbli li din it-tendenza se tinbidel fil-futur. It-tieni nett, in-natura tal-istatistika nbidlet – it-teħid ta’ deċiżjonijiet ibbażat fuq evidenza jeħtieġ statistika li tilħaq il-kriterji ta’ kwalità konnessi ma’ għanijiet speċifiċi li jkunu qegħdin iservu, u hemm ħtieġa li dejjem qiegħda tikber għal statistika multidimensjonali kumplessa li tappoġġja oqsma komposti ta’ politika. It-tielet nett, minħabba li fis-suq tal-informazzjoni tfaċċaw atturi ġodda, inklużi dawk li jipprovdu informazzjoni f’ħin kważi reali, fil-futur il-prijorità għall-ESS hija l-kwalità u, fil-każ ta’ statistika fuq perjodu qasir, li din l-istatistika tiġi pprovduta fil-ħin. Ir-raba’ nett, ir-restrizzjonijiet baġitarji kemm fuq livell nazzjonali kif ukoll fuq dak Ewropew kif ukoll il-ħtieġa li jitnaqqas iżjed il-piż fuq l-impriżi u ċ-ċittadini jkabbru l-isfida ppreżentata minn din is-sitwazzjoni. Il-Komunikazzjoni tal-Kummissjoni lill-Parlament Ewropew u l-Kunsill dwar il-metodu ta’ produzzjoni tal-istatistika tal-UE: viżjoni għad-deċennju li ġej[1] u l-istrateġija tal-ESS għall-implimentazzjoni tagħha[2] jindirizzaw dawn l-isfidi kollha billi jimmiraw li jfasslu mill-ġdid il-modi ta’ ħidma fl-ESS sabiex jagħmluha iżjed effiċjenti u flessibbli. L-implimentazzjoni tal-Komunikazzjoni u l-istrateġija konġunta tal-ESS jikkostitwixxu l-qofol tal-programm statistiku Ewropew (ESP). Fuq dan l-isfond, l-għan tal-proposta għall-Programm Statistiku Ewropew huwa li jwaqqaf programm komprensiv li jipprovdi qafas ġenerali għall-iżvilupp, il-produzzjoni u t-tixrid ta’ statistika Ewropea matul il-perjodu mill-2013 sal-2017 waqt li jwaqqaf il-metodu ġdid ta’ produzzjoni tal-istatistika Ewropea kif deskritt fil-Komunikazzjoni ta’ hawn fuq. 1.2. Kuntest ġenerali It-twaqqif ta’ programm statistiku Ewropew multiannwali għandu l-bażi legali tiegħu fl-Artikolu 13 (1) tar-Regoalment (KE) Nru 223/2009 tal-Parlament Ewropew u tal-Kunsill dwar l-istatistika Ewropea[3]. Skont ir-Regolament, il-programm statistiku Ewropew għandu jipprovdi l-qafas għall-iżvilupp, il-produzzjoni u t-tixrid ta’ statistika Ewropea, l-oqsma ewlenin u l-għanijiet tal-azzjonijiet maħsuba għal perjodu li ma jaqbiżx il-ħames snin. Għandu jwaqqaf prijoritajiet li jikkonċernaw il-ħtiġijiet ta’ informazzjoni għall-għan li jitwettqu l-attivitajiet tal-Unjoni Ewropea. Dawk il-ħtiġijiet għandhom jitkejlu mar-riżorsi meħtieġa fuq livell tal-UE u dak nazzjonali sabiex tiġi pprovduta l-istatistika meħtieġa kif ukoll mal-piż tar-rispons u l-spejjeż assoċjati tal-konvenuti. L-għanijiet tal-ESP se jiġu ddikjarati fid-dettall fil-programmi ta’ ħidma annwali skont ir-Regolament 223/20093. Il-programm se jkun soġġett ta’ rapport interim tal-progress u rapport tal-evalwazzjoni finali wara li jiskadi l-perjodu tal-programm. 1.3. Dispożizzjonijiet eżistenti fil-qasam tal-proposta Il-Programm Statistiku Komunitarju attwali, adottat b’Deċiżjoni tal-Parlament Ewropew u tal-Kunsill u li tkopri l-perjodu mill-2008 sal-2012[4], huwa s-seba’ wieħed mit-tip tiegħu. 1.4. Konsistenza ma’ politiki oħra tal-Unjoni L-għan ewlieni tal-istatistika Ewropea huwa li jsaħħaħ l-iżvilupp, il-monitoraġġ u l-evalwazzjoni tal-politiki Ewropej b’informazzjoni fattwali affidabbli, oġġettiva, kumparabbli u koerenti. Il-proposta attwali hija konsistenti mal-prijoritajiet tal-Unjoni billi l-istatistika żviluppata, prodotta u mxerrda skont dan il-programm se jikkontribwixxu għall-implimentazzjoni tal-politiki prijoritarji tal-UE, bħall-istrateġija Ewropa 2020 għal tkabbir għaqli, sostenibbli u inklużiv[5] u politiki oħra indirizzati fil-prijoritajiet strateġiċi tal-Kummissjoni għall-2010-2014[6] (jiġifieri governanza ekonomika msaħħa u integrata, tibdil fil-klima, tkabbir u koeżjoni soċjali, l-Ewropa tal-poplu u l-globalizzazzjoni). 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT 2.1. Konsultazzjoni tal-partijiet interessati Metodi ta' konsultazzjoni, setturi ewlenin immirati u profil ġenerali tal-konvenuti Qabel il-preparazzjoni ta’ din il-proposta, l-utenti tal-istatistika Ewropea, jiġifieri d-Direttorati Ġenerali tal-Kummissjoni, il-Bank Ċentrali Ewropew u l-Kumitat Konsultattiv Ewropew tal-Istatistika[7], ġew ikkonsultati matul Lulju tal-2010 dwar il-ħtiġijiet tagħhom għal statistika Ewropea matul il-perjodu 2013-2017. L-Istati Membri, il-Pajjiżi tal-EFTA u l-Pajjiżi Kandidati ġew involuti direttament fil-preparazzjoni tal-proposta. Il-konsultazzjoni twettqet bil-mod li ġej: L-ewwel nett, il-Gruppi tad-Diretturi fi sferi statistiċi differenti, li jirrappreżentaw produtturi ta’ statistika Ewropea f’oqsma differenti ta’ statistika, ġew ikkonsultati dwar il-ħtiġijiet tagħhom għall-perjodu 2013-2017 f’Lulju tal-2010. It-tieni nett, id-DGINS (id-Diretturi Ġenerali tal-Istituti Nazzjonali tal-Istatistika)[8] ġew ikkonsultati dwar il-prijoritajiet għall-perjodu 2013-2017 waqt il-laqgħa tagħhom fid-29-30 ta’ Settembru 2010. Abbażi tar-riżultat tal-konsultazzjonijiet tal-ESS mal-partijiet interessati dwar il-ħtiġijiet statistiċi tagħhom għall-perjodu 2013-2017, tħejja l-ewwel abbozz tal-ESP 2013-2017 għal konsultazzjoni interna u esterna. Ġie ppreżentat lill-Kumitat tas-Sistema Ewropea tal-Istatistika (ESSC) f’Mejju tal-2011. Il-Kumitat Konsultattiv Ewropew tal-Istatistika (ESAC), il-Kumitat dwar l-Istatistika Monetarja, Finanzjarja u tal-Bilanċ tal-Pagamenti (CMFB) u l-Programmazzjoni u l-Koordinazzjoni tal-Grupp ta’ Ħidma tal-ESS ġew ikkonsultati flimkien. Sommarju tat-tweġibiet u kif ġew ikkunsidrati Sommarju tat-tweġibiet tal-utenti tal-istatistika Ewropea Total ta’ 14-il Direttorat-Ġenerali tal-Kummissjoni u l-Bank Ċentrali Ewropew wieġbu għat-talba tal-Eurostat għal informazzjoni dwar il-ħtiġijiet tagħhom għal statistika Ewropea għall-2013-2017. Il-parti l-kbira minnhom elenkaw rekwiżiti dettaljati għal statistika meħtieġa għall-appoġġ ta' politiki Ewropej taħt ir-responsabbiltà tagħhom. Minkejja li dawn ir-rekwiżiti kollha mhumiex imsemmija b’mod espliċitu fil-proposta, ġew analizzati b’attenzjoni mill-Eurostat u ġew ikkunsidrati waqt it-tfassil tal-għanijiet tal-programm. Sommarju tat-tweġibiet ta’ produtturi ta’ statistika Ewropea B’kollox, sitt Gruppi ta’ Diretturi wieġbu għat-talba tal-Eurostat għal informazzjoni dwar il-ħtiġijiet taghhom għall-2013-2017 (il-Grupp ta’ Diretturi dwar il-Metodoloġija, il-Grupp ta’ Diretturi tal-IT, id-Diretturi tal-Istatistika Soċjali, il-laqgħa tad-Diretturi dwar l-istatistika u l-kontijiet reġjonali, spazjali u ambjentali, il-Kumitat Permanenti għall-Istatistika dwar l-Agrikoltura, u l-Grupp tad-Diretturi tal-Istatistika dwar in-Negozju). Il-Gruppi ta’ Diretturi enfasizza l-ħtieġa li tiġi bbilanċjata l-ħtieġa li dejjem qiegħda tikber għal statistika ġdida b’riżorsi disponibbli mnaqqsa. F’dan il-kuntest, ġie rrakkomandat li jiġi mmassimizzat l-użu ta’ dejta eżistenti minflok it-tnedija ta’ ġbir ta’ dejta ġdida; il-kollegamenti ma' fornituri oħra ta' dejta sabiex jiġi ottimizzat l-użu ta' informazzjoni disponibbli; it-tnaqqis tal-livell tad-dejta meħtieġa; it-titjib tal-effiċjenza fil-ġbir tad-dejta bl-użu tat-teknoloġiji tal-ICT ġodda; l-analiżi tal-konsistenza bejn atti legali differenti u s-separazzjoni ta' strumenti tal-istatistika u l-utenti bit-twaqqif ta' stħarriġ uniku għal għanijiet differenti. Issemmiet ukoll il-ħtieġa tat-tisħiħ tar-rwol tal-Eurostat bħala l-koordinatur tal-produzzjoni ta’ statistika. Dawn il-kummenti u kummenti konkreti oħra ġew ikkunsidrati, sakemm kien possibbli, meta kienu qegħdin jiġu abbozzati l-għanijiet tal-ESP. Fil-laqgħat tagħhom tad-29-30 ta’ Settembru tal-2010 d-DGINS approvaw l-approċċ propost għall-ESP u l-oqsma prijoritarji tal-ESP, billi saħqu fuq il-ħtieġa għal ESP li jkun flessibbli biżżejjed li jippermetti li azzjonijiet konkreti jiġu inklużi fiċ-ċiklu ta’ programmazzjoni annwali. Minħabba restrizzjonijiet serji fir-riżorsi kemm fuq il-livell nazzjonali kif ukoll dak Ewropew u l-ħtieġa li jitnaqqas iżjed il-piż amministrattiv, id-DGINS saħqu fuq l-importanza tat-twaqqif ta’ prijoritajiet fil-programm multiannwali li jmiss ibbażati fuq approċċ immexxi minn strateġija. Sommarju ta’ kummenti ewlenin dwar l-ewwel abbozz tal-ESP 2013-2017 Il-laqgħa tal-ESSC f’Mejju tal-2011 esprimiet appoġġ ġenerali għall-approċċ kunċettwali. Numru ta’ delegazzjonijiet issottolinjaw il-livell ta’ ambizzjoni tal-ESP u esprimew it-tħassib tagħhom dwar id-distakk bejn il-limitazzjonijiet tar-riżorsi f’livell nazzjonali u n-numru ta’ inizjattivi ġodda msemmija fl-ESP. Minkejja li rrikonoxxu l-ħtieġa għal programm flessibbli, ċerti delegazzjonijiet qajmu dubji dwar in-natura ġenerali u n-nuqqas ta’ dettall tal-ESP u saħqu fuq il-ħtieġa li jiġi konness ma’ Programmi ta’ Ħidma Annwali tal-futur. Ġew espressi dubji minn ċerti delegazzjonijiet dwar jekk il-finanzjament ta’ inizjattivi ġodda permezz ta’ gwadann fl-effiċjenza fil-metodu ġdid ta’ produzzjoni ta’ statistika Ewropea kienx realistiku. Ċerti delegati saħqu fuq il-ħtieġa li jiġu kkontemplati modi oħra sabiex jintlaħaq gwadann bħal dan (pereżempju iżjed twaqqif ta’ prijoritajiet, użu aħjar ta’ dejta amministrattiva, użu ikbar tat-teknoloġija u kondiviżjoni ta’ prattiki tajba). Ċerti delegazzjonijiet saħqu dwar l-importanza li tiġi enfasizzata b’mod iżjed ċar il-ħtieġa li jitnaqqas il-piż tar-ripons u delegazzjoni partikolari ssuġġeriet it-tisħiħ tal-parti dwar it-twaqqif ta’ prijoritajiet bid-dikjarazzjoni ta’ azzjonijiet konkreti. Ħafna delegazzjonijiet esprimew il-ħtieġa għal approċċ kawt dwar it-tikkettar ta’ kwalità; saret sejħa għal diskussjoni fir-reqqa. Bosta delegazzjonijiet laqgħu t-tisħiħ ta’ sħubija fl-ESS u lil hinn minnha u saħqu fuq l-importanza ta’ iżjed kooperazzjoni, kemm fl-ESS kif ukoll mas-Sistema Ewropea tal-Banek Ċentrali u l-organizzazzjonijiet internazzjonali. Il-punti ta’ hawn fuq kienu wkoll ir-riżultat ewlieni tal-konsultazzjoni tal-Programmazzjoni u l-Koordinazzjoni tal-Grupp ta’ Ħidma. Il-parti l-kbira tal-NSIs esprimew appoġġ ġenerali għall-ESP, iżda ġew espressi riżervi dwar il-formulazzjoni ta’ għan dwar il-metodu l-ġdid ta’ produzzjoni tal-istatistika Ewropea u dwar il-politika leġiżlattiva. Saru kummenti speċifiċi dwar oqsma tal-istatistika partikolari jew intalbet kjarifika ta’ ċerti partijiet tal-ESP. Il-kummenti kollha li waslu dwar l-abbozz tal-ESP ġew analizzati b’attenzjoni mill-Eurostat u ġew ikkunsidrati meta kienet qiegħda titħejja l-verżjoni riveduta tal-ESP 2013-2017. Sabiex iservi bħala strument ġenerali u flessibbli tal-ippjanar li jippermetti li jiġu kkunsidrati żviluppi ġodda, l-ESP jiddeskrivi f’termini ġenerali l-għanijiet strateġiċi li jkollhom jintlaħqu u r-riżultati li jkollhom jiġu prodotti għall-perjodu ta’ programmazzjoni li jkun imiss. L-ESP jirrifletti l-impenn tal-approċċ ta’ twettiq ta’ prijoritajiet immexxi minn strateġija stabbilit mill-Eurostat. Wara dan l-approċċ, l-eżerċizzju fuq il-prijoritajiet negattivi jifforma parti integrali mit-tħejjija ta' programmi ta' ħidma annwali u għalhekk ikollu jitwettaq għall-perjodu kopert mill-ESP. L-ESP jipprovdi l-qafas ġenerali għall-iżvilupp, il-produzzjoni u t-tixrid ta’ statistika Ewropea billi jwaqqaf l-oqsma u l-għanijiet ewlenin ta’ azzjonijiet maħsuba għall-ħames snin li ġejjin. Dawn l-għanijiet se jiġu ddikjarati u ppjanati f’iżjed dettall fil-Programmi ta’ Ħidma Annwali. B’dan il-mod, tiġi stabbilita konnessjoni ċara bejn l-ESP u l-Programmi ta’ Ħidma Annwali. L-ESP huwa konformi fis-sħiħ mal-istrateġija konġunta tal-ESS dwar is-sistema l-ġdida ta’ produzzjoni diġà adottata mill-ESSC; ma ġie introdott l-ebda element ġdid, u l-ESP jirrifletti l-implimentazzjoni tal-istrateġija. 2.2. ġbir u użu ta’ għarfien espert Fil-proċess ta’ preparazzjoni tal-ESP, ġew ikkonsultati wkoll esperti esterni. B’mod partikolari, il-Kumitat Konsultattiv Ewropew tal-Istatistika (ESAC) u l-Kumitat dwar l-Istatistika Monetarja, Finanzjarja u tal-Bilanċ tal-Pagamenti (CMFB) intalbu jesprimu l-opinjoni tagħhom dwar l-abbozz tal-programm. Fl-opinjoni tiegħu dwar l-abbozz tal-programm, il-Kumitat Konsultattiv Ewropew tal-Istatistika indirizza l-kwistjoni tal-limitazzjonijiet tar-riżorsi u l-ħtieġa li jitkompla x-xogħol fuq it-twaqqif ta’ prijoritajiet għall-identifikazzjoni ta’ prijoritajiet negattivi. F’dan il-kuntest l-ESAC enfasizza l-ħtieġa li tiżdied l-effiċjenza permezz ta' iktar użu ta' teknoloġija u l-isfruttament ta' dejta miġbura għall-finijiet oħra waqt li jirrikonoxxi li l-istadji differenti ta' maturità tas-sistemi statistiċi fl-Istati Membri kienu problematiċi. L-ESAC saħaq ukoll fuq l-importanza tal-kondiviżjoni tal-għarfien, waqt li sejjaħ li dan ikun jinkludi attivitajiet ta’ żvilupp għat-tnaqqis tal-ispiża ta’ riċerka ġdida. Barra dan, l-ESAC enfasizza l-importanza li jiġi mmassimizzat l-użu tad-dejta u li jiżdiedu l-integrazzjoni u l-użu tad-dejta eżistenti. Fl-opinjoni tiegħu dwar l-abbozz tal-programm, il-Kumitat dwar l-Istatistika Monetarja, Finanzjarja u tal-Bilanċ tal-Pagamenti esprima l-appoġġ ġenerali tiegħu għall-ESP u l-prijoritajiet u l-għanijiet ewlenin stabbiliti għall-iżvilupp u l-koordinazzjoni ta’ statistika monetarja, finanzjarja u tal-bilanċ tal-pagamenti. Is-CMFB saħaq fuq l-importanza tal-integrazzjoni fl-isferi statistiċi kollha u fl-ESS kollha għall-produzzjoni ta' statistika b’ħafna għanijiet u enfasizza wkoll il-ħtieġa li jkun hemm l-għan li tiġi żviluppata informazzjoni statistika dwar il-fenomenu tal-globalizzazzjoni u l-importanza ta’ iżjed użu ta’ dejta amministrattiva u ffukar iktar mill-qrib fuq il-partijiet li l-iktar qegħdin jespandu tal-ekonomija. Barra dan, is-CMFB laqa’ l-użu iktar wiesa’ tat-tqabbil statistiku u t-tekniki ta’ konnessjoni ta’ dejta kif ukoll ta’ għodod standard tal-IT. Finalment, is-CMFB saħaq fuq l-importanza ta’ kooperazzjoni msaħħa mal-ESCB, organizzazzjonijiet Ewropej u internazzjonali permezz ta’ proġetti komuni u żviluppi kkoordinati. Il-kumitati kollha li waslu minn esperti esterni dwar l-abbozz tal-ESP ġew analizzati b’attenzjoni mill-Eurostat u ġew ikkunsidrati fit-tħejjija ta’ verżjoni riveduta tal-programm. 2.3. analiżi tal-effetti u l-konsegwenzi Ġiet ippreparata evalwazzjoni ex-ante skont il-prinċipju tal-ġestjoni finanzjarja soda, sabiex il-programm jiġi ffukat fuq il-ħtieġa għal effikaċja fl-ilħuq tal-għanijiet stabbiliti u sabiex jiġi inkorporat trażżin baġitarju mill-fażi tat-tfassil tal-programm 'il quddiem. Fil-kuntest tal-evalwazzjoni ex-ante, ġew identifikati erba’ opzjonijiet: L-ewwel opzjoni kkunsidrata għall-ESP kienet li ssir proposta għall-adozzjoni ta’ programm ieħor ta’ ħames snin, jiġifieri li jdum mill-2013 sal-2017. Id-DSP attwali tal-2008-2012 inkludi indikazzjoni speċifika rigward id-dewmien tal-programm multiannwali li jmiss, prinċipalment li l-perjodu li għandu jiġi kopert għandu jikkunsidra l-mandat tal-Parlament Ewropew. Il-mandat attwali tal-Parlament Ewropew huwa minn Lulju tal-2009 sa Ġunju tal-2014; it-terminu li jkun imiss se jibda f’Lulju tal-2014 u jispiċċa f’Ġunju 2019. Billi d-DSP attwali tal-2008-2012 iwassal sal-aħħar tal-2012, dan ifisser li jkun hemm ħtieġa li jiġi ppreparat ESP intermedju ġdid għal perjodu ta’ sentejn (għall-2013-2014) jew li jiġi estiż id-DSP attwali tal-2008-2012 sal-2014. Opzjonijiet possibbli oħra li jistgħu jiġu maħsuba huma, it-tielet nett, l-opzjoni ‘żero’, jiġifieri li ma jiġi ppreparat u adottat l-ebda ESP tal-2013-2017, u, ir-raba’ nett, li b’mod ġenerali l-informazzjoni tingħata minn produtturi oħra, jiġifieri mhux neċessarjament mill-ESS. Wara dan, fil-qafas tal-valutazzjoni tal-impatt, wara kunsiderazzjoni u analiżi bir-reqqa tax-xenarji differenti, in-numru ta’ opzjonijiet tnaqqas għal tlieta, li l-effetti u l-konsegwenzi tagħhhom ġew eżaminati fid-dettall. Dawn it-tliet opzjonijiet u l-impatti stmati tagħhom huma dawn li ġejjin: Opzjoni 1: “opzjoni żero” mingħajr l-ebda Programm Statistiku Ewropew Mingħajr qafas legali tal-Programm Statistiku Ewropew, l-Istatistika Ewropea se jinġabru u/jew jiġu prodotti minn servizzi differenti tal-Kummissjoni b’mod indipendenti, bir-riżorsi tagħhom stess, bl-għajnuna tal-fornituri istituzzjonali tal-ESS u/jew fornituri privati. In-nuqqas ta’ programm statistiku ta’ ħames snin fuq livell Ewropew jista’ jimplika n-nuqqas ta’ ppjanar fuq perjodu twil li huwa prerekwiżit inerenti tal-iżvilupp, il-produzzjoni u t-tixrid ta’ informazzjoni statistika. Jekk ma jkun jeżisti l-ebda Programm Statistiku, ikun improbabbli li jintlaħqu l-għanijiet definiti. F’dak il-każ ma jkun jeżisti l-ebda qafas legali għall-produzzjoni ta’ statistika Ewropea u ma jiġi pprovdut l-ebda baġit operattiv. L-utenti tal-istatistika (id-Direttorati-Ġenerali tal-Kummissjoni, il-BĊE, eċċ.) ikollhom jipproduċu jew ifittxu statistika huma nfushom, b’mod mhux ikkoordinat u ineffiċjenti, u ma jkunx hemm garanzija tal-kwalità tal-istatistika Ewropea li dwarha jkun hemm ftehim komuni. Mingħajr Programm Statistiku Ewropew, ma jkun hemm l-ebda baġit għall-produzzjoni statistika u l-ebda ppjanar ġenerali tagħha. Dan jista’ jikkontribxixxi wkoll għal żieda fil-piż tar-rispons ta’ individwi, familji, impriżi u fornituri istituzzjonali ta’ statistika tal-ESS. Opzjoni 2: l-ESP 2013-17 se jkun ripetizzjoni tad-DSP 2008-2012 Din l-opzjoni tfisser l-ebda tibdil f’termini ta’ statistika koperta fil-Programm Statistiku tal-Komunità attwali. Dan jista’ jiġi kkunsidrat bħala x-xenarju bażi li miegħu jistgħu jitqabblu l-opzjonijiet l-oħra. L-istatistika pprovduta tkun tikkorrispondi għall-ħtiġijiet ta’ politika tal-perjodu 2008-2012 u ma għandhomx jikkunsidraw żviluppi u ħtiġijiet ġodda għal politiki prijoritarji tal-Unjoni Ewropea bħall-istrateġija Ewropa 2020 għal tkabbir intelliġenti, sostenibbli u inklużiv u politiki oħra indirizzati fil-prijoritajiet strateġiċi tal-Kummissjoni għall-2010-2014. Barra dan, din l-istatistika tiġi prodotta skont il-mudell taċ-ċilindri[9], jiġifieri mingħajr ma jittieħed vantaġġ mill-metodu l-ġdid ta’ produzzjoni ta’ statistika Ewropea li l-għan tiegħu huwa gwadann fl-effiċjenza u titjib fil-kwalità. Opzjoni 3: jitwaqqaf Programm Statistiku Ewropew ġdid ta’ ħames snin Tiġi proposta l-adozzjoni ta’ Programm Statistiku Ewropew ġdid li jkopri perjodu ta’ ħames snin, jiġifieri mill-2013 sal-2017. B’din l-opzjoni l-istatistika Ewropea tkun tikkorrispondi aħjar għall-ħtiġijiet tal-utenti. Ikun hemm garanzija ta’ kwalità miftiehma u l-produzzjoni ta’ statistika tkun iżjed kosteffettiva bħala riżultat tal-metodu l-ġdid ta’ produzzjoni. L-għanijiet definiti għall-ESP 2013-2017 se jkunu konformi mal-prijoritajiet strateġiċi tal-Kummissjoni u għandhom jindirizzaw l-isfidi li s-Sistema Statistika Ewropea se tħabbat wiċċha magħhhom fis-snin li ġejjin. 2.3.4. Sommarju tar-riskji Ir-riskji relatati mal-Opzjoni 1 huma għolja minħabba li f’dan il-każ ma jkun jeżisti l-ebda qafas legali għall-produzzjoni ta’ statistika Ewropea, u b’hekk il-kwalità tagħhom u l-effiċjenza tal-produzzjoni statistika ma jkunux jistgħu jiġu garantiti. F’dawn il-każijiet l-istatistika tiġi prodotta b’mod mhux ikkoordinat minn produtturi differenti. Ir-riskji involuti fl-Opzjoni 2 huma konnessi mal-fatt li l-istatistika pprovduta tkun tikkorrispondi għal prijoritajiet ta’ politiki parzjalment skaduti li jiġu prodotti skont il-metodu tradizzjonali, jiġifieri mingħajr ma jiġi sfruttat il-metodu l-ġdid ta’ produzzjoni ta’ statistika Ewropea li l-mira tiegħu huwa gwadann fl-effiċjenza u titjib fil-kwalità. F’każ bħal dan l-ispejjeż ta’ statistika mhux adegwati jkunu konsiderevoli. Finalment, ir-riskji konnessi mal-Opzjoni 3 huma kkunsidrati relattivament baxxi billi f'dan il-każ l-istatistika Ewropea tiġi prodotta taħt il-qafas legali stabbilit, jiġifieri l-kwalità tal-istatistika u l-effiċjenza tal-metodu ta' produzzjoni jiġu garantiti billi l-istatistika Ewropea tiġi żviluppata, miġbura u mxerrda b’mod ikkoordinat. 2.3.5. L-opzjoni preferuta Jidher li l-Opzjoni 3 ta’ ESP 2013-2017 ġdid ta’ ħames snin hija l-aħjar opzjoni meta wieħed jikkunsidra l-fatt li din hija l-unika opzjoni li tiggarantixxi l-ilħuq tal-għanijiet kollha definiti, jiġifieri (i) l-għoti ta’ statistika ta’ kwalità li jikkorrispondi għall-ħtiġijiet tal-utenti f’termini ta’ kopertura, puntwalità, komparabilità u affidabilità; (ii) il-produzzjoni ta’ informazzjoni statistika b’mod kosteffettiv; u (iii) it-tnaqqis tal-piż tar-rispons u dak amministrattiv tal-konvenuti. Konsegwentement, mit-tliet opzjonijiet din hija l-unika waħda li hija kapaċi toffri tweġiba sodisfaċenti għall-isfidi kollha li s-Sistema Statistika Ewropea qiegħda tħabbat wiċċha magħhom. Skont dan ix-xenarju, l-ESP li jmiss se jibda fl-1 ta’ Jannar 2013 u jispiċċa fil-31 ta’ Diċembru 2017. 3. ELEMENTI LEGALI TAL-PROPOSTA 3.1. Sommarju tal-azzjoni proposta Il-proposta tistabbilixxi l-programm statistiku Ewropew għall-perjodu mill-2013 sal-2017. Il-programm jipprovdi l-qafas għall-iżvilupp, il-produzzjoni u t-tixrid ta' statistika Ewropea, l-oqsma u l-għanijiet ewlenin tal-azzjonijiet maħsuba għall-perjodu ta’ programmazzjoni. 3.2 Bażi legali L-Artikolu 338 tat-Trattat dwar il-Funzjonament tal-Unjoni Ewropea jipprovdi l-bażi legali għall-istatistika Ewropea. Waqt li jaġixxu skont il-proċedura leġiżlattiva ordinarja, il-Parlament Ewropew u l-Kunsill jadottaw miżuri għall-produzzjoni ta’ statistika fejn meħtieġ għat-twettiq tal-attivitajiet tal-Unjoni. Dan l-Artikolu jistabbilixxi r-rekwiżiti relatati mal-produzzjoni ta' statistika Ewropea, billi jiddikjara li din għandha tikkonforma ma’ standards ta' imparzjalità, affidabilità, oġġettività, indipendenza xjentifika, kosteffettività u kunfidenzjalità statistika. 3.3 Priċipju tas-sussidjarjetà Il-prinċipju tas-sussidjarjetà japplika sa fejn il-proposta ma taqax taħt il-kompetenza esklużiva tal-UE. L-għan tal-azzjoni proposta, prinċipalment l-iżvilupp, il-produzzjoni u t-tixrid ta’ statistika Ewropea taħt l-ESP 2013 sal-2017, ma jistax jintlaħaq b’mod suffiċjenti mill-Istati Membri u għalhekk jista’ jintlaħaq aħjar fuq livell tal-UE fuq il-bażi ta’ att legali tal-Unjoni Ewropea, minħabba li l-Kummissjoni biss tista’ tikkoordina l-armonizzazzjoni meħtieġa ta’ informazzjoni statistika fuq livell Ewropew fl-isferi statistiċi kollha koperti b’dan l-att, waqt li l-ġbir innifsu tad-dejta jista' jsir mill-Istati Membri. Konsegwentement, l-Unjoni Ewropea tista’ tadotta miżuri skont il-prinċipju tas-sussidjarjetà kif stabbilit fl-Artikolu 5 tat-Trattat. 3.4 Prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġuni(jiet) li ġejja(ġejjin). B’konformità mal-prinċipju tal-proporzjonalità, dan ir-Regolament jikkonfina ruħu għall-minimu meħtieġ sabiex jintlaħaq l-għan u ma jmurx lil hinn minn dak li huwa meħtieġ għal dan il-fini. Il-proposta tistabbilixxi għanijiet għall-perjodu ta’ ħames snin. Dawn l-għanijiet huma ddikjarati u ppjanati f’iżjed dettall fil-programmi ta’ ħidma statistika annwali tal-Kummissjoni, li jitħejjew f'kooperazzjoni mill-qrib mal-Istati Membri u jiġu adottati b’kunsiderazzjoni tal-opinjoni tal-Kumitat tal-ESS. Barra dan, ir-rekwiżiti statistiċi ġodda se jkunu soġġetti għal leġiżlazzjoni speċifika b’involviment bikri u dirett tal-Istati Membri. 3.5 Għażla tal-istrumenti Strument propost: Regolament. Mezzi oħra ma jkunux xierqa għar-raġuni(jiet) li ġejja(ġejjin). B’kunsiderazzjoni tal-għanijiet u l-kontenut tal-proposta Regolament huwa l-istrument l-iżjed xieraq. 4. IMPLIKAZZJONI BAĠITARJA L-ammont totali li għandu jaqa’ fuq il-baġit tal-UE huwa ta’ EUR 299,4 miljun (prezzijiet attwali) għal tul il-programm kollu mill-2013 sal-2017, li minnhom EUR 57,3 miljun huma koperti mill-perjodu ta’ programmazzjoni mill-2007 sal-2013 u EUR 242,1 miljun mill-perjodu ta’ programmazzjoni ta’ bejn l-2014 sal-2017. 5. ELEMENTI OPZJONALI Analiżi/reviżjoni/klawżola sunset Il-proposta tinkludi analiżi u klawżola sunset. Żona Ekonomika Ewropea Ir-Regolament propost jikkonċerna kwistjoni taż-ŻEE u għalhekk għandu jestendi għaż-ŻEE. 2011/0459 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-programm statistiku Ewropew tal-2013-2017 (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 338. (1) ta' dan, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Waqt li jaġixxu skont il-proċedura leġiżlattiva ordinarja, Billi: (1) Skont ir-Regolament (KE) Nru 223/2009 tal-Parlament Ewropew u tal-Kunsill dwar l-istatistika Ewropea[10], għandu jitwaqqaf programm statistiku multiannwali, li jipprovdi qafas għall-finanzjament ta’ azzjonijiet tal-UE. (2) Skont dak ir-Regolament, il-programm statistiku Ewropew għandu jipprovdi l-qafas għall-iżvilupp, il-produzzjoni u t-tixrid ta’ statistika Ewropea, l-oqsma ewlenin u l-għanijiet tal-azzjonijiet maħsuba għal perjodu li ma jabiżx il-ħames snin. Għandu jistabbilixxi prijoritajiet li jikkonċernaw il-ħtiġijiet għal informazzjoni għall-fini li jitwettqu l-attivitajiet tal-Unjoni Ewropea. Dawk il-ħtiġijiet għandhom jitqiesu meta mqabbla mar-riżorsi meħtieġa fuq livell tal-Unjoni u dak nazzjonali sabiex tiġi pprovduta l-istatistika meħtieġa, kif ukoll meta mqabbla mal-piż tar-rispons u l-ispejjeż assoċjati ta’ min iwieġeb. (3) L-iżvilupp, il-produzzjoni u t-tixrid ta’ statistika Ewropea fil-qafas leġiżlattiv tal-programm multiannwali għandhom jintlaħqu permezz ta’ kooperazzjoni mill-qrib u kkoordinata fis-Sistema Statistika Ewropea bejn l-awtorità statistika tal-Unjoni Ewropea, li hija l-Kummissjoni (Eurostat), u l-istituti nazzjonali tal-istatistika u awtoritajiet nazzjonali oħra[11]. (4) L-istatistika żviluppata, prodotta u mxerrda taħt dan il-programm għandhom jikkontribwixxu għall-implimentazzjoni tal-politiki tal-Unjoni Ewropea, kif rifless fit-Trattat dwar il-Funzjonament tal-Unjoni Ewropea, l-istrateġija Ewropa 2020 għal tkabbir intelliġenti, sostenibbli u inklużiv[12] u politiki oħra indirizzati fil-prijoritajiet strateġiċi tal-Kummissjoni għall-2010-2014 (jiġifieri governanza ekonomika msaħħa u integrata, tibdil fil-klima, politika agrikola rriformata, tkabbir u koeżjoni soċjali, l-Ewropa tal-persuni u l-globalizzazzjoni[13]) u għandhom jiġu mħeġġa permezz ta’ azzjonijiet iffinanzjati taħt dan il-programm fejn l-Unjoni Ewropea tista’ ġġib valur miżjud ċar. (5) Fis-snin riċenti s-Sistema Statistika Ewropea kellha tħabbat wiċċha ma’ numru ta’ sfidi. – L-ewwel nett, il-ħtieġa għal statistika Ewropea ilha tiżdied b’mod kontinwu, u mhuwiex probabbli li din it-tendenza se tinbidel fil-futur. – It-tieni nett, in-natura tal-istatistika nbidlet – it-teħid ta’ deċiżjonijiet ibbażat fuq l-evidenza jirrikjedi statistika li tilħaq kriterji ta’ kwalità għolja konnessi mal-finijiet speċifiċi li tkun qed isservi, u hemm ħtieġa li dejjem qiegħda tikber għal statistika multidimensjonali kumplessa li jappoġġja oqsma komposti ta’ politika. – It-tielet nett, minħabba li tfaċċaw atturi ġodda fis-suq tal-informazzjoni, inklużi dawk li jipprovdu informazzjoni f’ħin kważi reali, il-prijorità għall-ESS fil-futur hija l-kwalità għolja u b’mod partikolari, fil-każ ta’ statistika fuq perjodu qasir, il-puntwalità. – Ir-raba’ nett, il-limiti baġitarji kemm fuq livell nazzjonali kif ukoll dak Ewropew kif ukoll il-ħtieġa li jitnaqqas iżjed il-piż fuq l-impriżi u ċ-ċittadini jkabbru l-isfida ppreżentata minn din is-sitwazzjoni. Il-Komunikazzjoni tal-Kummissjoni lill-Parlament Ewropew u l-Kunsill dwar il-metodu ta’ produzzjoni tal-istatistika tal-UE: viżjoni għad-deċennju li ġej[14] u l-istrateġija tal-ESS għall-implimentazzjoni tagħha[15] jindirizzaw dawn l-isfidi kollha bl-għan li jitfasslu mill-ġdid il-modi ta’ ħidma fl-ESS sabiex jagħmluha iżjed effiċjenti u flessibbli. L-implimentazzjoni ta’ din il-Komunikazzjoni tikkostitwixxi l-qofol tal-programm statistiku Ewropew. (6) Bl-għan ta’ tqabbil aħjar tar-riżorsi limitati tal-produtturi nazzjonali u Ewropej disponibbli għall-produzzjoni ta’ statistika Ewropea bil-ħtiġijiet li dejjem qegħdin jikbru għal statistika, il-preparazzjoni tal-programmi annwali ta’ ħidma statistika tal-Kummissjoni, li jispjegaw fid-dettall dan il-programm multiannwali, għandha tinkludi analiżi bir-reqqa tal-prijoritajiet statistiċi li se jnaqqsu rekwiżiti inqas importanti u jissimplifikaw proċessi eżistenti, waqt li fl-istess ħin iżommu l-istandards ta' kwalità għolja tal-istatistika uffiċjali. Għandu jiġi kkunsidrat ukoll il-piż fuq min iwieġeb, sew jekk ikunu negozji, unitajiet ċentrali, reġjonali jew lokali tal-gvern, kif ukoll familji jew individwi. (7) F’dan il-kuntest, għandha tintlaħaq kondiviżjoni raġonevoli tal-piż finanzjarju bejn il-baġits tal-Unjoni Ewropea u l-Istati Membri. Minbarra l-allokazzjoni finanzjarja stabbilita b’dan ir-Regolament, l-Istituti Nazzjonali tal-Istatistika jew awtoritajiet nazzjonali oħra għandhom għalhekk jirċievu f’livell nazzjonali il-finanzjament xieraq sabiex iwettqu l-azzjonijiet statistiċi individwali li tkun ittieħdet deċiżjoni dwarhom għall-implimentazzjoni ta’ dan il-programm. (8) Fl-iżvilupp, il-produzzjoni u t-tixrid ta’ statistika Ewropea taħt dan ir-Regolament, l-awtoritajiet nazzjonali u Ewropej tal-istatistika għandhom jirrispettaw il-prinċipji stabbiliti fil-Kodiċi tal-Prattika Ewropew tal-Istatistika, mehmuż mar-Rakkomandazzjoni tal-Kummissjoni tal-25 ta’ Mejju 2005 dwar l-indipendenza, l-integrità u r-responsabbiltà tal-awtoritajiet nazzjonali u Komunitarji tal-istatistika, u l-Komunikazzjoni tal-Kummissjoni lill-Parlament Ewropew u l-Kunsill tal-15 ta’ April 2011 dwar ġestjoni ta’ kwalità soda għall-istatistika Ewropea[16]. (9) Skont l-Artikolu 15 tar-Regolament (KE) Nru 223/2009 tal-Parlament Ewropew u tal-Kunsill dwar l-istatistika Ewropea, għandha tiġi żviluppata struttura finanzjarja adegwata sabiex tappoġġja n-netwerks kollaborattivi. (10) Għandu jsir provvediment sabiex il-Programm jinfetaħ għall-parteċipazzjoni tal-pajjiżi tal-Assoċjazzjoni Ewropea tal-Kummerċ Ħieles li qegħdin jipparteċipaw fiż-Żona Ekonomika Ewropea (minn hawn ’il quddiem imsejħa ”l-pajjiżi EFTA/ŻEE”). Għandhom isiru wkoll provvedimenti sabiex il-Programm jinfetaħ għall-parteċipazzjoni ta’ pajjiżi oħra, b’mod partikolari l-pajjiżi tal-viċinat tal-Unjoni Ewropea u l-pajjiżi li qegħdin japplikaw għal sħubija tal-Unjoni Ewropea, jew huma kandidati għaliha, jew li qed jaċċedu għaliha. (11) Fil-kuntest tal-implimentazzjoni tal-Programm, fejn ikun xieraq, għandha tiġi mħeġġa l-kooperazzjoni mal-pajjiżi terzi li ma jkunux qegħdin jipparteċipaw fil-Programm, b’kunsiderazzjoni ta’ kwalunkwe ftehimiet rilevanti bejn dawk il-pajjiżi u l-Unjoni. (12) Sabiex jiġu kkunsidrati bħala deċiżjonijiet ta’ finanzjament skont l-Artikolu [] tar-Regolament [...] dwar ir-regoli finanzjarji applikabbli għall-baġit ġenerali tal-Unjoni Ewropea [ir-Regolament Finanzjarju l-Ġdid], il-programmi ta’ ħidma annwali adottati mill-Kummissjoni għall-implimentazzjoni tal-Programm, għandhom jistipulaw l-għanijiet li għandhom jintlaħqu, ir-riżultati mistennija, il-metodu tal-implimentazzjoni u l-ammont totali tagħhom. Huma għandhom jinkludu wkoll deskrizzjoni tal-azzjonijiet li għandhom jiġu ffinanzjati, indikazzjoni tal-ammont allokat għal kull azzjoni u skeda ta' żmien indikattiva għall-implimentazzjoni. Għall-għotjiet għandhom jinkludu l-prijoritajiet, il-kriterji ta' valutazzjoni essenzjali u r-rata massima ta' kofinanzjament. (13) Billi l-għan ta’ dan ir-Regolament, prinċipalment li jitwaqqaf il-Programm Statistiku Ewropew ta’ bejn l-2013 u l-2017, ma jistax jintlaħaq b’mod suffiċjenti mill-Istati Membri u għalhekk jista’ jintlaħaq aħjar fuq livell tal-Unjoni Ewropea, l-Unjoni Ewropea tista’ tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat. Skont il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex tilħaq dak il-għan. (14) Twettqet evalwazzjoni ex-ante skont il-prinċipju ta’ ġestjoni finanzjarja soda, sabiex tiffoka l-programm stabbilit minn dan ir-Regolament dwar il-ħtieġa għal effikaċja fl-ilħuq tal-għanijiet u sabiex il-limiti baġitarji jiġu inkorporati mill-fażi ta’ tfassil tal-programm ’il quddiem. Il-valur u l-impatt tal-miżuri meħuda taħt il-Programm għandhom jiġu mmonitorjati u evalwati regolarment, inkluż minn evalwaturi esterni indipendenti. Għall-fini li jiġi evalwat il-programm, ġew ifformolati għanijiet li jistgħu jitkejlu u ġew żviluppati indikaturi. (15) Dan ir-Regolament jistabbilixxi allokazzjoni finanzjarja għat-tul kollu tal-programm li għandu jkun ir-referenza ewlenija għall-awtorità baġitarja, kif mifhum fil-punt 37 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar dixxiplina baġitarja u ġestjoni finanzjarja soda[17], fil-qafas tal-proċedura baġitarja annwali. (16) L-interessi finanzjarji tal-Unjoni Ewropea għandhom jitħarsu permezz ta’ miżuri proporzjonati matul iċ-ċiklu kollu ta’ nfiq, inklużi l-prevenzjoni, id-detezzjoni u l-investigazzjoni ta’ irregolaritajiet, l-irkupru ta’ fondi mitlufa, imħallsa bi żball jew użati b'mod mhux korrett u, fejn xieraq, penalitajiet. (17) Skont ir-Regolament (KE) Nru 223/2009 l-abbozz tal-programm statistiku Ewropew ġie sottomess għal eżaminazzjoni minn qabel lill-Kumitat Ewropew tas-Sistema Statistika, il-Kumitat Konsultattiv Ewropew tal-Istatistika mwaqqaf bid-Deċiżjoni Nru 234/2008/KE tal-Parlament Ewropew u tal-Kunsill[18] u l-Kumitat dwar l-Istatistika Monetarja, Finanzjarja u tal-Bilanċ tal-Pagamenti mwaqqaf bid-Deċiżjoni tal-Kunsill 2006/856/KE[19], ADOTTAW DAN IR-REGOLAMENT: Artikolu 1 Twaqqif tal-programm statistiku Ewropew Il-programm statistiku Ewropew għall-perjodu 2013 sal-2017 (minn hawn ’il quddiem imsejjaħ bħala ‘il-programm’) qiegħed jiġi stabbilit b’dan. Artikolu 2 Valur miżjud Il-programm jirrappreżenta l-valur miżjud tal-iżgurar li l-istatistika Ewropea tkun iffukata fuq l-informazzjoni meħtieġa għat-tfassil, l-implimentazzjoni, il-monitoraġġ u l-valutazzjoni tal-tal-politiki tal-Unjoni. Barra minn hekk, dan jikkontribwixxi għall-użu effettiv tar-riżorsi billi jrawwem azzjonijiet li jipprovdu kontribut essenzjali lejn l-iżvilupp, il-produzzjoni u t-tixrid ta’ informazzjoni statistika armonizzata, paragunabbli u affidabbli. Artikolu 3 Kamp ta’ applikazzjoni 1. Dan ir-Regolament jipprovdi l-qafas ta’ programmazzjoni għall-iżvilupp, il-produzzjoni u t-tixrid ta’ statistika Ewropea, l-oqsma ewlenin u l-għanijiet tal-azzjonijiet maħsuba matul il-perjodu 2013 sal-2017, skont l-Artikoli 13 u 14 tar-Regolament (KE) Nru 223/2009 tal-Parlament Ewropew u tal-Kunsill dwar l-istatistika Ewropea. 2. Il-programm ma jkoprix miżuri pprovduti mill-Programm għall-Modernizzazzjoni tal-Istatistika tal-Impriża u l-Kummerċ Ewropej[20] (minn hawn ’il quddiem imsejjaħ bħala ‘il-programm MEETS’) sal-aħħar tal-Programm MEETS fil-31 ta’ Diċembru 2013 iżda jinkludi għanijiet fil-qasam tal-istatistika dwar l-impriżi u l-kummerċ li huwa ppjanat li jiġu implimentati bejn l-2014 u l-2017. Artikolu 4 Għanijiet 1. L-għan ġenerali tal-programm huwa li s-Sistema Statistika Ewropea ssir il-fornitur ewlieni ta’ statistika ta’ kwalità għolja dwar l-Ewropa. 2. L-għanijiet speċifiċi li ġejjin għandhom jintlaħqu fl-azzjonijiet statistiċi kollha mwettqa, għall-implimentazzjoni ta’ dan il-programm: – Għan 1: li jipprovdi informazzjoni statistika ta’ kwalità għall-appoġġ tal-iżvilupp, il-monitoraġġ u l-evalwazzjoni tal-politiki tal-Unjoni Ewropea li jirriflettu tajjeb il-prijoritajiet; – Għan 2: li jimplimenta metodi ġodda ta’ produzzjoni ta’ statistika Ewropea bl-għan li jsir gwadann fl-effiċjenza u tittejjeb il-kwalità; – Għan 3: li jsaħħaħ is-sħubija fis-Sistema Statistika Ewropea u lil hinn minnha sabiex itejjeb iżjed il-produttività tagħha u r-rwol ewlieni tagħha fl-istatistika uffiċjali madwar id-dinja kollha. 3. L-għanijiet imsemmija f’dan l-Artikolu huma speċifikati fl-Anness flimkien mal-indikaturi użati għall-monitoraġġ u l-implimentazzjoni tal-programm. Skont ir-Regolament (KE) Nru 223/2009 huma għandhom ikunu soġġetti għall-ippjanar annwali dettaljat li se jinkludi mekkaniżmu ta' twaqqif ta' prijoritajiet bħala parti integrali tal-proċess. Huma għandhom jintlaħqu permezz ta’ kooperazzjoni mill-qrib u kkoordinata fis-Sistema Statistika Ewropea, li hija s-sħubija bejn l-awtorità statistika tal-Unjoni u l-istituti nazzjonali tal-istatistika u awtoritajiet nazzjonali oħra. Artikolu 5 Governanza u kwalità tal-istatistika Il-programm għandu jiġi implimentat skont il-prinċipji tal-Kodiċi tal-Prattika Ewropew tal-Istatistika bl-għan li tiġi prodotta u mxerrda statistika Ewropea ta’ kwalità għolja u armonizzati u li jiġi żgurat il-funzjonament tajjeb tas-Sistema Statistika Ewropea b’mod ġenerali. Għandhom jittieħdu miżuri xierqa għall-iżgurar ta' koordinazzjoni tajba u twaqqif ta' prijoritajiet effikaċi fl-ESS sabiex isir kontribut għat-tnaqqis tal-piż amministrattiv fuq dawk li jirrispondu l-istatistika. L-awtoritajiet nazzjonali u l-awtorità statistika tal-Unjoni għandhom jiżguraw li l-istatistika Ewropea tikkonforma mal-istandards ta’ kwalità Ewropej u sservi l-ħtiġijiet tal-utenti istituzzjonali, il-gvernijiet, l-awtoritajiet reġjonali, l-istituzzjonijiet ta’ riċerka, l-organizzazzjonijiet tas-soċjetà ċivili, l-impriżi u l-pubbliku tal-Unjoni Ewropea. Artikolu 6 Finanzjament 1. Il-pakkett finanzjarju għall-implimentazzjoni ta’ dan il-programm qiegħed b’dan jiġi stabbilit f’Eur 299.4 miljun, inklużi Eur 57,3 miljun koperti mill-perjodu ta’ programmazzjoni 2007 sal-2013 u Eur 242,1 miljun koperti bil-perjodu ta' programmazzjoni 2014 sal-2017. 2. Il-Kummissjoni għandha timplimenta l-appoġġ finanzjarju tal-Unjoni skont ir-Regolament XX/2012 dwar ir-Regolament Finanzjarju applikabbli għall-baġit ġenerali tal-Unjoni Ewropea. 3. Minbarra l-pakkett finanzjarju stabbilit b’dan ir-Regolament, l-azzjonijiet statistiċi individwali deċiżi għall-implimentazzjoni ta’ dan il-programm, b’mod partikolari permezz ta’ ftehim bejn l-Istituti Nazzjonali tal-Istatistika jew awtoritajiet nazzjonali oħra u l-Kummissjoni (Eurostat), għandhom jirċievu finanzjament xieraq f’livell nazzjonali. Artikolu 7 Assistenza amministrattiva u teknika L-allokazzjoni finanzjarja għall-Programm tista’ tkopri wkoll l-ispejjeż li jagħmlu parti mill-attivitajiet preparatorji, ta’ monitoraġġ, kontroll, awditjar u evalwazzjoni li huma meħtieġa għall-ġestjoni tal-programm u l-ilħuq tal-għanijiet tiegħu; b’mod partikolari, studji, laqgħat ta’ esperti, spejjeż konnessi mar-rimborż ta’ esperti tal-istatistika, azzjonijiet ta’ informazzjoni u komunikazzjoni, spejjeż konnessi man-netwerks tal-IT li jiffukaw fuq l-ipproċessar u l-iskambju ta’ informazzjoni, flimkien mal-ispejjeż l-oħra kollha ta’ assistenza teknika u amministrattiva magħmula mill-Kummissjoni għall-ġestjoni tal-Programm. Artikolu 8 Programmi ta’ ħidma annwali Sabiex timplimenta l-programm, il-Kummissjoni għandha tadotta programmi ta’ ħidma annwali li għandhom jissodisfaw ir-rekwiżiti stipulati fl-Artikolu 17 tar-Regolament (KE) Nru 223/2009 u għandhom jistabbilixxu l-għanijiet li għandhom jintlaħqu u r-riżultati mistennija. Artikolu 9 Tipi ta’ interventi Il-kontribuzzjonijiet finanzjarji min-naħa tal-Unjoni jistgħu jieħdu l-forma jew ta’ għotjiet jew ta’ kuntratti ta’ akkwist pubbliku jew kwalunkwe intervent ieħor meħtieġ għall-finijiet li jintlaħqu l-għanijiet imsemmija fl-Artikolu 2. Artikolu 10 Azzjonijiet eliġibbli 1. Il-kontribuzzjoni finanzjarja min-naħa tal-Unjoni għandha tappoġġja l-azzjonijiet għall-iżvilupp, il-produzzjoni u t-tixrid tal-Istatistika Ewropea għall-finijiet li jintlaħqu l-għanijiet imsemmija fl-Artikolu 3. Se tingħata prijorità lill-azzjonijiet b’valur miżjud għoli għall-Unjoni Ewropea skont l-Artikolu 2. 2. Il-kontribuzzjoni finanzjarja għall-appoġġ tan-netwerks kollaborattivi, skont l-Artikolu 15 tar-Regolament (KE) Nru 223/2009, tista’ tingħata f’forma ta’ għotjiet għall-azzjoni u tkopri sa 95 % tal-ispejjeż eliġibbli. 3. Meta jkun xieraq, jistgħu jingħataw għotjiet sabiex għall-funzjonament ta’ organizzazzjonijiet imsemmija fl-Artikolu 11(3) u li ma jaqbżux il-50 % tal-ispejjeż eleġibbli. 4. Bħala kontribuzzjoni għall-ispejjeż magħmula mill-Istati Membri fit-twettiq ta' azzjonijiet ibbażati fuq stħarriġ, tista’ titħallas somma f'daqqa għal kull sett ta' dejta, li għalih riżultati kompleti ta' stħarriġ jiġu mgħoddija lill-Kummissjoni, sakemm jintlaħaq limitu massimu definit għal kull stħarriġ. L-ammonti jiġu definiti mill-Kummissjoni billi tiġi kkunsidrata kif xieraq il-kumplessità tal-istħarriġ. Artikolu 11 Benefiċjarji eliġibbli għal għotjiet 1. Skont l-Artikolu 5 (3) tar-Regolament (KE) Nru 223/2009, l-għotjiet lill-benefiċjarji identifikati f'dan jistgħu jingħataw mingħajr sejħa għal proposti. 2. In-netwerks kollaborattivi jistgħu jinvolvu l-benefiċjarji msemmija fil-paragrafu 1 u lil korpi oħra mingħajr sejħa għall-proposti skont ir-Regolament Finanzjarju. 3. L-għotjiet għall-operat imsemmija fl-Artikolu 10(3) jistgħu jingħataw lill-organizzazzjonijiet li jissodisfaw il-kriterji kollha li ġejjin: (a) Ma jkunux jagħmlu profitt, ikunu independenti mill-industrija u mill-interessi kummerċjali jew tan-negozju jew interessi kunfliġġenti oħra, u jkollhom bħala għanijiet u attivitajiet prinċipali tagħhom, il-promozzjoni u l-appoġġ tal-implimentazzjoni tal-Kodiċi ta’ Prattika tal-istatistika Ewropea u l-implimentazzjoni ta’ metodi ġodda ta’ produzzjoni ta’ statistika Ewropea li timmira lejn żieda fl-effiċjenza u titjib fil-kwalità, f’livell Ewropew. (b) Ikunu taw rendikont sodisfaċenti lill-Kummissjoni tas-sħubija tagħhom, tar-regoli interni u s-sorsi ta’ finanzjament. Artikolu 12 Protezzjoni tal-interessi finanzjarji tal-Unjoni Ewropea 1. Il-Kummissjoni għandha tieħu miżuri xierqa sabiex tiżgura li, meta jiġu implimentati azzjonijiet iffinanzjati taħt dan ir-Regolament, l-interessi finanzjarji tal-Unjoni Ewropea jiġu mħarsa bl-applikazzjoni ta’ miżuri preventivi kontra l-frodi, il-korruzzjoni u kwaluinkwe attività illegali oħra, permezz ta’ verifiki effikaċi u, jekk jiġu skoperti irregolaritajiet, permezz tal-irkupru tal-ammonti mħallsa bi żball u, fejn ikun xieraq, permezz ta’ penalitajiet effikaċi, proporzjonati u ta’ deterrent. 2. Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa ta' verifika, fuq il-bażi ta' dokumenti u verifiki fuq il-post, fuq il-benefiċjarji tal-għotja, il-kuntratturi u s-sottokuntratturi kollha li jkunu rċevew finanzjament fil-qafas ta’ dan ir-Regolament. L-Uffiċċju Ewropew Kontra l-Frodi (OLAF) jista’ jwettaq verifika u spezzjonijiet fuq il-post fuq l-operaturi ekonomiċi li jkunu kkonċernati direttament jew indirettament minn finanzjament bħal dan skont il-proċeduri stabbiliti fir-Regolament 2185/96 bl-għan li jiġi stabbilit jekk tkunx twettqet frodi, korruzzjoni jew kwalunkwe attività illegali oħra li taffettwa l-interessi finanzjarji tal-Unjoni Ewropea b’konnessjoni ma’ ftehim ta’ għotja jew deċiżjoni ta’ għotja jew kuntratt iffinanzjat taħt dan ir-Regolament. Mingħajr ħsara għall-ewwel u t-tieni sottoparagrafi, il-ftehimiet ta’ kooperazzjoni ma’ pajjiżi terzi u organizzazzjonijiet internazzjonali u l-ftehimiet ta’ għotja u d-deċiżjonijiet ta’ għotja u l-kuntratti li jirriżultaw mill-implimentazzjoni ta’ dan ir-Regolament għandhom espressament jagħtu s-setgħa lill-Kummissjoni, il-Qorti tal-Awdituri u l-OLAF sabiex iwettqu awditjar, verifiki fuq il-post u spezzjonijiet bħal dawn. Artikolu 13 Parteċipazzjoni ta’ pajjiżi terzi fil-Programm Il-parteċipazzjoni fil-Programm Statistiku Ewropew għandha tkun miftuħa għal: (a) il-pajjiżi tal-EFTA/ŻEE, skont il-kundizzjonijiet stabbiliti fil-Ftehim taż-ŻEE; (b) il-pajjiżi li għalihom tapplika l-Politika Ewropea tal-Viċinat, il-pajjiżi li jkunu qegħdin japplikaw għal, jew huma kandidati għal sħubija fl-Unjoni Ewropea jew li huma kandidati għaliha, jew qed jaċċedu għaliha, u l-pajjiżi tal-Balkani tal-Punent inklużi fil-proċess ta' stabbilizzazzjoni u assoċjazzjoni, skont il-kundizzjonijiet stabbiliti fil-ftehimiet bilaterali jew multilaterali rispettivi ma' dawk il-pajjiżi li qegħdin jistabbilixxu l-prinċipji ġenerali għall-parteċipazzjoni tagħhom fil-programmi tal-Unjoni Ewropea. Artikolu 14 Rapporti 1. Il-Kummissjoni għandha, wara konsultazzjoni mal-Kumitat tas-Sistema Ewropea tal-Istatistika, tissottometti rapport ta’ progress intermedju lill-Parlament Ewropew u l-Kunsill mhux iktar tard minn Ġunju tal-2015. 2. Sal-aħħar tal-2018, il-Kummissjonji, wara konsultazzjoni mal-Kumitat tas-Sistema Ewropea tal-Istatistika, għandha tissottometti rapport ta’ evalwazzjoni finali dwar l-implimentazzjoni tal-programm lill-Parlament Ewropew u l-Kunsill. Artikolu 15 Dan ir-Regolament għandu jidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President ANNESS Infrastruttura statistika u għanijiet tal-Programm Statistiku Ewropew tal-2013-2017 Introduzzjoni L-implimentazzjoni ta’ politiki tal-UE tirrikjedi informazzjoni statistika kumparabbli u affidabbli dwar is-sitwazzjoni ekonomika, soċjali u ambjentali fl-UE u l-komponenti tagħha f'livell nazzjonali u reġjonali. L-istatistika Ewropea hija indispensabbli wkoll sabiex l-Ewropa tiġi mifhuma mill-pubbliku ġenerali u sabiex iċ-ċittadini jieħdu sehem fil-proċess demokratiku u jiddibattu dwar il-preżent u l-futur tal-UE. Il-programm statistiku Ewropew jipprovdi l-qafas leġiżlattiv għall-iżvilupp, il-produzzjoni u t-tixrid ta’ statistika Ewropea matul il-perjodu 2013-2017. L-istatistika Ewropea tiġi żviluppata, prodotta u mxerrda taħt il-qafas leġiżlattiv permezz ta’ kooperazzjoni mill-qrib u kkoordinata fis-Sistema Statistika Ewropea. L-istatistika żviluppata, prodotta u mxerrda taħt il-programm tikkontribwixxi għall-implimentazzjoni tal-politiki tal-UE, kif rifless fit-Trattat dwar il-Funzjonament tal-Unjoni Ewropea, l-istrateġija Ewropa 2020 għal tkabbir għaqli, sostenibbli u inklużiv u l-Inizjattivi Ewlenin tagħha u politiki oħra indirizzati fil-prijoritajiet strateġiċi tal-Kummissjoni. Billi l-ESP 2013-2017 huwa programm multiannwali li jkopri perjodu ta’ ħames snin u l-mira tas-Sistema Statistika Ewropea hija li tkun u żżomm ir-rwol tagħha bħala attur ewlieni fil-qasam statistiku, l-ESP 2013-2017 huwa ambizzjuż f'termini ta' kamp ta’ applikazzjoni u għanijiet, iżda l-implimentazzjoni tal-Programm se ssegwi approċċ ta' pass wara pass. Infrastruttura statistika L-ESP se jistabbilixxi infrastruttura ta’ informazzjoni statistika. Din l-informazzjoni għandha titħejja għall-użu wiesa’ u intensiv ta’ applikazzjonijiet varji. It-tfassil tal-politika hija l-mutur tad-deċiżjonijiet sabiex tiġi prodotta statistika Ewropea, iżda din l-istatistika għandha tkun disponibbli wkoll għal dawk l-oħra li jieħdu d-deċiżjonijiet, ir-riċerkaturi, in-negozji u ċ-ċittadini Ewropej b'mod ġenerali billi huma ġid pubbliku u jitħallsu miċ-ċittadini u n-negozji, li għandhom jibbenefikaw bl-istess mod mis-servizzi pprovduti. Sabiex l-infrastruttura tilħaq l-għan tar-rwol tagħha għandha titfassal skont qafas kunċettwali sod, li, min-naħa waħda, jiżgura l-adattezza għal firxa ta' għanijiet u, min-naħa l-oħra, jippermetti adattament flessibbli għall-ħtiġijiet tal-utenti li se jevolvu fis-snin li ġejjin. L-infrastruttura ta’ informazzjoni statistika hija ppreżentata hawn taħt: INFRASTRUTTURA TAL-INFORMAZZJONI STATISTIKA Didaskalija Dejta: informazzjoni miġbura minn awtoritajiet tal-istatistika, permezz ta’ attivitajiet statistiċi tradizzjonali (stħarriġ ta’ kampjuni, ċensimenti, eċċ.)/ dejta minn sorsi oħra, użata mill-ġdid għall-finijiet statistiċi. Din l-informazzjoni tfasslet apposta sabiex isservi għall-ħtiġijiet f’oqsma speċifiċi ta’ politika, pereżempju s-suq tax-xogħol, il-migrazzjoni jew l-agrikoltura. It-terminu jinkludi wkoll id-dejta miġbura għall-finijiet amministrattivi iżda użata minn awtoritajiet tal-istatistika għall-finijiet statistiċi (is-soltu msejħa bħala dejta minn sorsi amministrattivi). Sistemi ta’ kontabilità: kontijiet koerenti u integrati, karti tal-bilanċ u tabelli bbażati fuq grupp ta’ regoli li dwarhom ikun intlaħaq ftehim internazzjonali. Qafas ta’ kontabilità jiżgura profil għoli ta’ konsistenza u komparabbiltà; id-dejta statistika tista' tiġi kkumpilata u ppreżentata f'format li jitfassal għall-finijiet ta' analiżi u t-tfassil ta' politika. Indikaturi: indikatur huwa miżura ta’ sommarju relatata ma' kwistjoni jew fenomenu ewlenin u li joriġinaw minn serje ta’ fatti osservati. L-indikaturi jistgħu jintużaw sabiex jiżvelaw pożizzjonijiet relattivi jew juru tibdil pożittiv jew negattiv. Ġeneralment, l-indikaturi huma input dirett fil-politiki tal-UE u dawk globali. Fl-oqsma strateġiċi ta’ politika huma importanti sabiex jitwaqqfu miri u jiġi mmonitorjat l-ilħuq tagħhom. F’din l-iskema globali, l-ESP se jkompli jiddistingwi tliet gruppi ta’ informazzjoni statistika: In-Negozju; l-Ewropa tal-Persuni; Statistika ġeospazjali, ambjentali, agrikola u statistika settorjali oħra. Il-politiki tal-UE u dawk globali rilevanti huma l-istrumenti li jispeċifikaw ir-rekwiżiti tal-istatistika li għaliha se jwieġeb l-ESP permezz tal-istruttura li titfassal mill-ġdid u l-proċessi korrispondenti ta’ produzzjoni. Għalhekk, kull politika individwali tal-UE u kull politika globali tiġi riflessa fil-komponenti differenti tal-infrastruttura statistika u koperta minn attivitajiet speċifiċi fl-ESP. Il-politiki ġodda li jiġu identifikati fis-snin li ġejjin se jiġu koperti bit-twaqqif ta' mogħdijiet ta' derivazzjoni ġodda ta' indikaturi/kontijiet ibbażati fuq l-informazzjoni statistika prodotta fit-tliet kolonni. INFORMAZZJONI STATISTIKA – STRUTTURA U DINAMIKI Għanijiet L-għan ġenerali tal-programm huwa li s-Sistema Statistika Ewropea ssir il-fornitur ewlieni ta’ statistika ta’ kwalità għolja dwar l-Ewropa u dan se jintlaħaq permezz tal-għanijiet speċifiċi li ġejjin: – Għan 1: jipprovdi informazzjoni statistika ta’ kwalità għall-appoġġ tal-iżvilupp, il-monitoraġġ u l-evalwazzjoni tal-politiki tal-Unjoni Ewropea li jirriflettu tajjeb il-prijoritajiet; – Għan 2: jimplimenta metodi ġodda ta’ produzzjoni ta’ statistika Ewropea bil-mira li jkun hemm gwadann fl-effiċjenza u titjib tal-kwalità; – Għan 3: li jsaħħaħ is-sħubija fis-Sistema Statistika Ewropea u lil hinn minnha sabiex tittejjeb iżjed il-produttività tagħha u r-rwol ta’ tmexxija tagħha fl-istatistika uffiċjali madwar id-dinja kollha. Dawn l-għanijiet speċifiċi huma maqsuma fl-oqsma prijoritarji differenti deskritti hawn taħt. L-Għan 1 huwa kopert bi ”I. Riżultati statistiċi”, l-Għan 2 bi ”II Metodi ta’ produzzjoni ta’ statistika tal-UE” u l-Għan 3 bi ”III Sħubija”. I. RIŻULTATI STATISTIĊI INDIKATURI 1.1. EWROPA 2020 L-approvazzjoni tal-istrateġija Ewropa 2020 għal tkabbir ‘għaqli, sostenibbli u inklużiv’ mill-Kunsill Ewropew ta’ Ġunju 2010 tat forma fil-parti l-kbira lill-aġenda strateġika għall-Unjoni Ewropea u l-politiki nazzjonali fis-snin li ġejjin. Din l-aġenda tistabbilixxi numru ta’ miri ewlenin u inizjattivi ewlenin li għalihom ikunu jridu jinkisbu indikaturi tal-istatistika mill-ESS f’numru ta’ oqsma (jiġifieri t-titjib tal-kundizzjonijiet għall-innovazzjoni, ir-riċerka u l-iżvilupp, il-promozzjoni tal-impjiegi, l-ilħuq tal-għanijiet rigward it-tibdil fil-klima u dawk tal-enerġija tal-UE, l-effiċjenza tar-riżorsi, it-titjib tal-livelli ta’ edukazzjoni, inkluż il-mobilità tat-tagħlim, it-tixjiħ attiv u b’saħħtu, u l-promozzjoni tal-inklużjoni soċjali permezz tat-tnaqqis tal-faqar). Għan: Il-provvista ta’ informazzjoni statistika ta’ kwalità sabiex tiġi mmonitorjata l-implimentazzjoni tal-politika ta’ Ewropa 2020 għal tkabbir intelliġenti, sostenibbli u inklużiv. L-għan se jiġi implimentat permezz ta’: · Indikaturi ta’ mira ewlenin aġġornati għall-Ewropa 2020 (fil-qasam tal-impjiegi, ir-riċerka u l-iżvilupp, l-innovazzjoni, l-enerġija/it-tibdil fil-klima, l-edukazzjoni, l-ambjent, il-protezzjoni soċjali u l-inklużjoni soċjali) disponibbli fuq il-websajt tal-Eurostat; · Statistika disponibbli għall-appoġġ tal-monitoraġġ tal-implimentazzjoni tal-inizjattivi ewlenin ta’ Ewropa 2020; · Indikaturi addizzjonali disponibbli bħala input għall-evalwazzjoni ex ante u ex post tal-politika ekonomika, soċjali u ambjentali tal-Unjoni Ewropea. 1.2. GOVERNANZA EKONOMIKA Il-kriżi u t-tensjonijiet fis-swieq finanzjarji enfasizzaw il-ħtieġa li tissaħħaħ il-governanza ekonomika tal-Unjoni. Diġà ttieħdu passi deċiżivi fil-governanza u l-koordinazzjoni ekonomika mill-UE, u xi wħud minnhom se jkollhom implikazzjonijiet statistiċi kbar minbarra l-attivitajiet ta’ statistika li għaddejjin. Għan: L-iżvilupp ta’ informazzjoni statistika ġdida u t-titjib ta’ dik eżistenti rilevanti għall-dawk li jieħdu d-deċiżjonijiet tal-UE u l-pubbliku ġenerali b’konnessjoni mal-governanza ekonomika msaħħa u integrata tal-UE u ċ-ċiklu tas-sorveljanza li jintegra l-Patt ta’ Stabbiltà u Tkabbir u l-politika ekonomika. L-għan se jiġi implimentat permezz ta’: · Input statistiku għat-tabella ta’ valutazzjoni tal-iżbilanċ makroekonomiku u l-analiżi sottostanti; · Input statistiku għal Patt ta’ Stabbiltà u Tkabbir imtejjeb; · L-iżvilupp u l-produzzjoni ta’ grupp ta’ indikaturi għat-tkejjil tal-kompetittività; · Ġestjoni tal-kwalità soda implimentata fil-linja tal-produzzjoni, li tkopri wkoll id-dejta tal-finanzi pubbliċi upstream u l-flussi tax-xogħol sottostanti fl-Istati Membri. Għan: Li l-persuni Ewropej li jieħdu d-deċiżjonijiet jiġu pprovduti bi statistika u indikaturi affidabbli għall-finijiet amministrattivi u regolatorji u għall-monitoraġġ tal-impenji speċifiċi tal-politika tal-UE. L-għan se jiġi implimentat permezz ta’: · L-ambitu tal-istatistika għall-finijiet amministrattivi u regolatorji definiti u li dwarhom ikun intlaħaq ftehim mal-utenti, inkluż il-monitoraġġ tal-istatistika għar-riżorsi proprji tal-ING u l-VAT, il-Fondi Strutturali, u r-rekwiżiti għar-remunerazzjoni u l-pensjonijiet kif ukoll il-kalkoli bijennali tal-għotjiet għall-missjonijiet taħt ir-Regolamenti dwar il-Persunal tal-UE; · Qafas sod tal-ġestjoni tal-kwalità għal dawn l-indikaturi li jiġi definit, implimentat u spjegat. 1.3 GLOBALIZZAZZJONI EKONOMIKA L-effetti tal-kriżi finanzjarja, iż-żieda fil-flussi transkonfinali u l-frammentazzjoni tal-proċessi ta’ produzzjoni enfasizzaw il-ħtieġa għal qafas iżjed koerenti u kejl aħjar tal-produzzjoni globalizzata. Għan: Sabiex jittejbu l-indikaturi u l-informazzjoni statistika disponibbli dwar il-globalizzazzjoni ekonomika u l-linji ta’ valur globali għal dawk li jieħdu d-deċiżjonijiet tal-UE u l-pubbliku b’mod ġenerali. L-għan se jiġi implimentat permezz ta’: · L-aġġornament ta' indikaturi fuq il-globalizzazzjoni ekonomika u l-linji ta’ valur globali eżistenti u l-iżvilupp ta’ indikaturi ġodda bħal dawn, inklużi l-flussi ta’ riżorsi naturali u d-dipendenza fuqhom, disponibbli fuq il-websajt tal-Eurostat; · L-analiżi tal-linji ta’ valur globali, possibilment permezz ta’ tabelli xierqa ta' input/riżultati, u l-istatistika dwar il-kummerċ u n-negozju barranin, inkluż il-ħolqien ta’ konnessjonijiet ta’ mikrodejta. OQFSA TA’ KONTABILITÀ Il-Komunikazzjoni tal-Kummissjoni dwar il-PDG u lil hinn minnu u l-pubblikazzjoni tar-Rapport Stiglitz-Sen-Fitoussi taw impetu ġdid lill-isfida ewlenija għas-sistema statistika, prinċipalment kif tista’ tinkiseb statistika aħjar dwar kwistjonijiet trażversali u statistika iżjed integrata sabiex jiġu deskritti fenomeni soċjali, ambjentali u ekonomiċi kumplessi lil hinn mill-miżuri tradizzjonali tar-riżultati ekonomiċi. Is-Sistema Ewropea tal-Kontijiet (ESA) toffri qafas integrat u konsistenti għall-istatistika ekonomika kollha li għandha tiġi kkumplimentata minn indikaturi oħra sabiex tingħata informazzjoni iżjed komprensiva għat-tfassil tal-politika u t-teħid ta’ deċiżjonijiet. 2.1 PRESTAZZJONI EKONOMIKA U SOĊJALI Il-kriżi ekonomika saħħet il-ħtieġa li jkun hemm grupp ta’ indikaturi makroekonomiċi ta’ kwalità għolja sabiex jiġu mifhuma u analizzati aħjar iċ-ċaqliq ekonomiku u b’hekk jiġi ffaċilitat il-proċess tat-teħid tad-deċiżjonijiet. Minħabba l-produzzjoni li dejjem qiegħda ssir iżjed globalizzata jeħtieġ li jiġi żviluppat qafas konsistenti li jiffaċilita l-interpretazzjoni u l-integrazzjoni tal-istatistika minn sferi differenti. Għan: Miżura addizzjonali ta’ prestazzjoni ekonomika b’dimensjonijiet differenti ta’ globalizzazzjoni, il-kwalità tal-ħajja, is-sostenibbiltà ambjentali, is-saħħa, il-benesseri u l-koeżjoni soċjali. L-iżvilupp ta’ qafas għall-analiżi tal-produzzjoni globalizzata. L-għan se jiġi implimentat permezz ta’: · Indikaturi fuq id-distribuzzjoni prodotta tad-dħul/konsum tal-familji (permezz tar-rikonċiljazzjoni tal-aggregati tal-Kontijiet Nazzjonali (NA) mad-dejta tal-istħarriġ fuq il-familji); · L-implimentazzjoni u l-kompilazzjoni ta’ Kontijiet Nazzjonali ta’ kull sena, tliet xhur, u dawk reġjonali skont l-ESA 1995/2010; · Il-kompilazzjoni ta’ statistika puntwali u ta’ kwalità dwar il-prezzijiet, prinċipalment l-indiċijiet armonizzati tal-prezzijiet tal-konsumatur. · Kontijiet satellita żviluppati għal mill-inqas żewġ oqsma ġodda (pereżempju r-riċerka u l-iżvilupp, is-saħħa, il-kontijiet soċjali); · Dejtabejż għall-kejl tat-tkabbir u l-produttività maħluqa; · Qafas kunċettwali għall-analiżi tal-produzzjoni globalizzata prodotta. Għan: Il-provvista ta’ indikaturi makroekonomiċi u soċjali ewlenin u IEEP (Indikaturi Ekonomiċi Ewropej Prinċipali) bħala grupp koerenti ta’ indikaturi li jindirizzaw ir-rekwiżiti tad-dejta statistika tal-UE u dik globali u jaġġustaw l-IEEP sabiex jintlaħqu l-ħtiġijiet li qegħdin jevolvu tal-utenti. L-għan se jiġi implimentat permezz ta’: · Żvilupp ikkoordinat tad-dashboards tal-indikaturi ewlenin tal-iżvilupp makroekonomiku, soċjali u sostenibbli; · Metodoloġija armonizzata għal indikaturi makroekonomiċi u soċjali ewlenin u l-IEEP; · Komparabbiltà internazzjonali mtejba tal-indikaturi. · Għodod imtejba għall-faċilitazzjoni tal-interpretazzjoni u l-komunikazzjoni ta’ indikaturi; · Statistika armonizzata dwar id-djar u oħra relatata disponibbli għall-Istati Membri kollha. 2.2 SOSTENIBBILTÀ AMBJENTALI Il-ħarsien, il-preservazzjoni u t-titjib tal-ambjent għall-ġenerazzjonijiet tal-preżent u dawk tal-futur, kif ukoll il-ġlieda kontra l-effetti tat-tibdil fil-klima, għandhom post għoli ħafna fl-aġenda Ewropea u huma għan tat-Trattati tal-UE. Il-politiki effiċjenti f’dawn l-isferi jeħtieġu informazzjoni statistika matul ħafna oqsma. Għan: Il-provvista ta’ kontijiet ambjentali, u statistika dwar it-tibdil fil-klima, b'kunsiderazzjoni tal-iżviluppi internazzjonali f'dan il-qasam. L-għan se jiġi implimentat permezz ta’: · Sistema koerenti ta’ kontijiet ambjentali żviluppati bħala ‘kontijiet satellita’ tal-Kontijiet Nazzjonali ewlenin, li tipprovdi informazzjoni dwar l-emissjonijiet atmosferiċi, il-konsum enerġetiku, il-flussi u r-riżervi ta’ riżorsi naturali materjali u l-ilma, il-kummerċ fil-materja prima bażika u dik kritika, it-tassazzjoni ambjentali u l-infiq fuq il-protezzjoni ambjentali, possibilment bl-inklużjoni tat-tkabbir/akkwist ambjentali; · Indikaturi li juru pressjonijiet sekondarji, impatti tat-tibdil fil-klima, inkluż fuq is-saħħa, il-vulnerabbiltajiet u l-adattament ta’ progress aġġornat, żviluppat, prodott u mxerred. DEJTA 3.1 NEGOZJU Numru kbir ta' politiki tal-UE qegħdin jiffukaw fuq impriżi Ewropej. Barra dan, huma responsabbli għall-għoti ta’ dejta bażika. Fid-dawl ta’ dan, hawn domanda kbira għal statistika dwar in-negozju f’sens wiesa’ sabiex jiġi appoġġjat il-proċess tat-teħid tad-deċiżjonijiet iżda wkoll sabiex iċ-ċittadini Ewropej u n-negozji jifhmu l-impatt ta’ dawn il-politiki li jiddifferenzjaw bejn l-impriżi l-kbar, l-impriżi ta’ daqs medju (Mid-Caps) u l-SMEs li għandhom ħtieġa ikbar għal statistika dettaljata u armonizzata. Fl-istess ħin hemm ħtieġa li jitnaqqas il-piż amministrattiv u tar-rapportar. Għan: Żieda tal-effiċjenza u l-effikaċja tal-proċessi ta’ produzzjoni. Il-provvista ta’ statistika ta’ kwalità fuq oqsma ewlenin fejn l-impriżi huma ċ-ċentru tal-interess, bħal statistika dwar in-negozju, indikaturi ta’ perjodu qasir, l-investiment tagħhom fil-kapital u l-ħiliet umani, it-tranżazzjonijiet internazzjonali, il-globalizzazzjoni, il-monitoraġġ tas-suq uniku, R&D u innovazzjoni, u t-turiżmu. Għandha tingħata attenzjoni speċjali għad-disponibbiltà ta’ dejta f’setturi industrijali u tas-servizzi ta' valur miżjud għoli. L-għan se jiġi implimentat permezz ta’: · Id-dejta disponibbli fis-sistema statistika jew fis-soċjetà li tintuża mill-ġdid, u infrastruttura u għodod komuni prodotti; · Informazzjoni statistika u indikaturi pprovduti dwar negozji fuq bażi annwali u infraannwali; · L-informazjoni statistika pprovduta li tiddeskrivi l-post tal-Ewropa fid-dinja u r-relazzjonijiet tal-UE mal-bqija tad-dinja; · Informazzjoni statistika pprovduta għall-analiżi ta’ linji ta’ valuri globali u r-Reġistru tal-Grupp tal-Euro żviluppat bħala s-sinsla għall-ġbir ta’ informazzjoni minn sfera għall-oħra dwar il-globalizzazzjoni; · Il-kummerċ f’merkanzija u l-kummerċ f’servizzi bbilanċjati mill-ġdid b’disponibbiltà mtejba ta’ dejta fuq servizzi u azzjonijiet sabiex tiġi bbilanċjata mill-ġdid l-informazzjoni statistika dwar is-servizzi u l-prodotti; · L-għodod żviluppati ta’ monitoraġġ tas-suq uniku, bħall-għodda għall-monitoraġġ tal-prezz tal-ikel u l-indikaturi relatati; · Statistika ta’ kwalità dwar oqsma ewlenin u l-prestazzjoni R&D pprovduta permezz ta’ użu estiż ta’ reġistri tal-privattivi u riċerka estiża u użu statistiku ta’ mikrodejta individwali; · Statistika ta’ kwalità dwar il-provvista u d-domanda tat-turiżmu pprovduta permezz ta' ġbir ottimizzat ta' dejta u dejta integrata aħjar mit-turiżmu ma' sferi oħra; · Ġbir issimplifikat ta’ dejta dwar it-Taħriġ Vokazzjonali Kontinwu (TVK) fl-impriżi. 3.2 L-EWROPA TAL-PERSUNI Iċ-ċittadini Ewropej huma fil-qalba ta’ numru kbir ta’ politiki tal-UE. Konsegwentement, hawn domanda kbira għall-istatistika soċjali fis-sens wiesa’ sabiex jiġi appoġġjat il-proċess tat-teħid ta’ deċiżjonijiet iżda wkoll sabiex iċ-ċittadini Ewropej jiġu megħjuna jevalwaw l-impatt ta’ dawn il-politiki fuq ħajjithom. Għan: Il-provvista ta’ statistika ta’ kwalità dwar oqsma ewlenin ta’ politika soċjali fejn iċ-ċittadin ikun iċ-ċentru tal-interess, bħall-koeżjoni soċjali, il-faqar, l-isfidi demografiċi (b’mod partikolari l-anzjani u l-migrazzjoni), is-suq tax-xogħol, l-edukazzjoni u t-taħriġ, inklużi l-mobilità tat-tagħlim taż-żgħażagħ, il-kultura, l-attività fiżika, il-kwalità tal-ħajja, is-sigurtà, is-saħħa, id-diżabbiltà, il-konsum, il-moviment ħieles u s-suq uniku, il-mobilità taż-żgħażagħ, l-innovazzjoni teknoloġika u għażliet dwar stil ġdid ta’ ħajja . L-għan se jiġi implimentat permezz ta’: · Infrastruttura bażika kkonsolidata stabbilita għall-Istatistika Soċjali Ewropea, inkluża firxa ta’ stħarriġ u l-ġbir ta' dejta eżistenti bbażat fuq l-amministrazzjoni; · L-istħarriġ modernizzat dwar il-Forza tax-Xogħol (LFS) u dwar l-Introjtu u l-Kondizzjonijiet tal-Għajxien (SILC) li fil-kuntest tagħhom se jiġu riveduti l-aspetti tal-kontenut, it-tfassil u l-ġbir tad-dejta (b’mod partikolari l-modulu tal-ġbir tad-dejta) tal-istħarriġ soċjali kollu, b’mod speċjali tal-LFS u l-SILC. · L-istatistika pprovduta dwar l-edukazzjoni u t-taħriġ, inklużi razzjonalizzazzjoni u modernizzazzjoni tal-Istħarriġ dwar l-Edukazzjoni tal-Adulti (AES) f’moduli regolari li jikkorrispondu mal-ħtiġijiet tad-dejta dwar l-edukazzjoni u t-taħriġ. · Statistika pprovduta dwar l-attività fiżika u l-kultura; · Statistika pprovduta dwar is-sigurtà[21], is-saħħa[22] u d-diżabbiltà; · Azzjonijiet tal-programm ta’ ħidma dwar is-simplifikazzjoni tal-istatistika implimentata dwar il-migrazzjoni; · Indikaturi tal-kwalità tal-ħajja pprovduti sabiex jitkejjel il-progress tas-soċjetajiet. 3.3 STATISTIKA ĠEOSPAZJALI, AMBJENTALI, AGRIKOLI U STATISTIKA SETTORJALI OĦRA Il-kombinazzjoni ta’ statistika ma’ dejta b’referenza spazjali u analiżi ġeospazjali se toffri opportunitajiet ġodda u ta’ influwenza kbira li l-ESS se tkompli tesplora. Jeħtieġ li kwistjonijiet speċifiċi, bħall-kunfidenzjalità u l-validità statistika ta’ stimi ta’ oqsma żgħar, jingħataw attenzjoni partikolari. L-istatistika dwar l-enerġija u t-trasport ta’ kwalità għall-appoġġ tal-istrateġija UE 2020 u l-politika dwar it-tibdil fil-klima se jkunu ta’ importanza kbira fil-futur. L-agrikoltura se tibqa’ aspett importanti fost il-politiki Ewropej matul l-2013-2017. Ix-xogħol statistiku se jiġi influwenzat b’mod qawwi mir-riżultat tar-riflessjoni fuq il-Politika Agrikola Komuni wara l-2013. Se jsir iffukar fuq dimensjonijiet ambjentali, dawk relatati mal-bijodiversità/ekosistema, dawk ekonomiċi, tas-saħħa u s-sigurtà tal-bnedmin u dawk soċjali. Għan: L-appoġġ tat-tfassil ta’ politika bbażata fuq l-evidenza b’użu iżjed flessibbli u użu aktar ta’ informazzjoni spazjali kkombinata ma’ informazzjoni statistika soċjali, ekonomika u ambjentali. L-għan se jiġi implimentat permezz ta’: · L-Infrastruttura għall-Informazzjoni Spazjali fil-Komunità Ewropea (INSPIRE) u b’mod partikolari permezz ta’ iżjed żvilupp, manutenzjoni u operat tal-ġeoportal tal-UE; · Firxa ta’ informazzjoni ġeografika permezz ta’ kooperazzjoni mal-programmi tal-UE għall-istħarriġ dwar l-użu tal-art u t-telerilevament disponibbli; · L-integrazzjoni ta’ dejta statistika meta tkun rilevanti, u b’hekk tinħoloq infrastruttura flessibbli ta’ ħafna sorsi għall-għoti ta’ analiżi spazjotemporali mmirata. Għan: Il-provvista ta’ statistika ambjentali ta’ kwalità għall-appoġġ tal-proċess tat-tfassil tal-politika tal-UE. L-għan se jiġi implimentat permezz ta’: · Grupp ta’ statistika ambjentali ewlenija dwar riżorsi, bħal dawk dwar l-iskart u r-riċiklaġġ, l-ilma, id-depożiti tal-materji primi, is-servizzi tal-ekosistemi u l-bijodiversità fuq livell nazzjonali u, fejn possibbli, dak reġjonali, u grupp ta’ statistika ewlenija relatata mat-tibdil fil-klima għall-appoġġ tal-azzjonijiet ta’ mitigazzjoni u l-adattament u l-politiki fil-livelli rilevanti kollha, minn dak lokali għal-livell tal-UE. Għan: Il-provvista ta’ statistika ta’ kwalità dwar l-enerġija u t-trasport għall-appoġġ tal-politiki tal-UE. L-għan se jiġi implimentat permezz ta’: · Statistika dwar l-enerġija rinnovabbli prodotta u mxerrda; · Statistika dwar it-tnaqqis fil-konsum enerġetiku/l-effiċjenza enerġetika prodotti u mxerrda; · Statistika prodotta u mxerrda dwar is-sigurtà tat-trasport, il-mobilità tal-passiġġieri, il-kejl tat-traffiku fit-toroq u t-trasport intermodali tal-merkanzija. Għan: Il-provvista ta’ statistika ta’ kwalità dwar l-agrikoltura, l-industrija tas-sajd u l-foresterija għall-iżvilupp u l-monitoraġġ tal-Politiki Komuni dwar l-Agrikoltura u s-Sajd b’riflessjoni ta’ għanijiet strateġiċi Ewropej ewlenin relatati mas-sostenibbiltà kif ukoll l-iżvilupp rurali bit-twettiq ta’ attivitajiet regolari relatati mal-iżvilupp, il-produzzjoni u t-tixrid ta’ statistika. L-għan se jiġi implimentat permezz ta’: · Il-ġbir ta’ dejta dwar l-agrikoltura riveduta u simplifikata b’konformità mal-analiżi tal-Politika Agrikola Komuni ta’ wara l-2013. · Proċessi tal-ġbir ta’ dejta dwar l-agrikoltura mfassla mill-ġdid, b’mod partikolari bl-għan li jitjiebu l-kwalità u l-puntwalità tad-dejta mogħtija; · Is-sistema tal-ġestjoni tad-dejta dwar l-użu/kopertura tal-art elaborata u implimentata; · Is-sistema tal-ġbir ta’ dejta implimentata għal indikaturi koerenti agroambjentali; · Analiżi statistika xierqa pprovduti skont ir-reġjun; · Grupp ta’ dejta ewlenija implimentata u mxerrda dwar il-forestrija minn Kontabilità Ambjentali u Ekonomika Integrata għall-Forestrija (IEEAF), bħall-erja tal-foresta, il-volum u l-valur tas-siġar wieqfa u kontijiet ekonomiċi għall-forestrija u t-tqattigħ tal-injam. II. METODI TA’ PRODUZZJONI TA’ STATISTIKA TAL-UE Attwalment l-ESS qiegħda tħabbat wiċċha ma’ numru ta’ sfidi: domanda li qiegħda tikber għal statistika ta’ kwalità għolja, ħtieġa li qiegħda tikber għal statistika multidimensjonali kumplessa, atturi ġodda fis-suq tal-informazzjoni, trażżin fuq ir-riżorsi, il-ħtieġa għal iżjed tnaqqis tal-piż statistiku fuq dawk li jirrispondu kif ukoll id-diversifikazzjoni tal-għodod tal-komunikazzjoni. Dan jimplika l-adattament tal-metodi ta’ produzzjoni u t-tixrid tal-istatistika uffiċjali Ewropea b’mod progressiv. 1. ĠESTJONI TAL-KWALITÀ TAL-ESS Għanijiet: L-implimentazzjoni ta’ sistema ta’ ġestjoni tal-kwalità fl-ESS bbażata fuq il-Kodiċi tal-Prattika Ewropew tal-Istatistika rivedut, bl-introduzzjoni ta’ mekkaniżmi ġodda ta’ monitoraġġ għall-evalwazzjoni tal-konformità mal-Kodiċi tal-Prattika bbażat fuq Impenji dwar il-fiduċja fl-istatistika li dwarha ntlaħaq qbil mal-Istati Membri. It-tisħiħ tal-kondiviżjoni ta’ prattiki tajba fl-implimentazzjoni tal-Kodiċi tal-Prattika u l-iżgurar li r-rapportar ta’ kwalità jkollu fil-mira tiegħu ħtiġijiet differenti tal-utenti. L-għan se jiġi implimentat permezz ta': · Il-Kodiċi tal-Prattika implimentat bis-sħiħ; · Impenji ta’ fiduċja fl-istatistika miftiehma mal-Istati Membri; · L-allinjament tal-oqfsa tal-garanzija tal-kwalità tal-ESS u l-ESCB; · L-ilħuq tal-ħtiġijiet tal-utenti għal rapportar ta’ kwalità. 2. IT-TWAQQIF TA’ PRIJORITAJIET U S-SIMPLIFIKAZZJONI Is-Sistema Statistika Ewropea qiegħda tħabbat wiċċha ma’ sfida kbira: kif tipprovdi statistika Ewropea ta’ kwalità għolja għas-sodisfazzjoni ta’ ħtiġijiet għal statistika li dejjem qiegħda tikber f’kuntest ta’ baġits tal-Istati Membri mnaqqsa b’mod sostanzjali u politika tar-riżorsi umani ta’ tkabbir żero fil-Kummissjoni u fl-Istati Membri. B’kunsiderazzjoni ta’ dawn il-limiti ta’ riżorsi fuq livell Ewropew u dak nazzjonali, huwa importanti li l-miżuri ta’ twaqqif ta’ prijoritajiet u simplifikazzjoni jissaħħu, u għal dan jeħtieġ l-impenn tal-imsieħba kollha tal-ESS. Ġie introdott mekkaniżmu ta’ twaqqif ta’ prijoritajiet bħala parti integrata tal-preparazzjoni ta’ Programmi ta’ Ħidma Annwali u se jiġi implimentat matul il-perjodu kollu tal-ESP 2013-2017. Dan jinvolvi, fost affarijiet oħra, analiżi annwali tar-rekwiżiti statistiċi eżistenti li jieħdu post mekkaniżmu amministrattiv permezz ta’ approċċ strateġiku b’kunsiderazzjoni tal-interessi tal-utenti, il-produtturi u l-konvenuti. Għan: L-implimentazzjoni ta’ mekkaniżmu ta’ twaqqif ta’ prijoritajiet għall-ESS sabiex jiġu ssimplifikati r-rekwiżiti ta’ rapportar u tiżdied il-flessibiltà tal-ESS sabiex isir aġġustament għal ħtiġijiet ġodda għal statistika waqt li jiġu kkunsidrati l-limiti tal-produtturi u l-piż tar-rispons. L-għan se jiġi implimentat permezz ta’: · Prijoritajiet definiti u r-riżorsi allokati fid-dawl ta’ dan; · Il-prijoritajiet għall-ESS definiti bħala parti mill-Programm ta’ Ħidma Annwali (AWP); · Ir-riżultati tal-konsultazzjonijiet tal-utenti u l-produtturi riflessi fl-AWP; · Oqsma tal-istatistika li għandhom jiġu ssimplifikati u ġbir ta’ dejta li għandu jitnaqqas/jinġieb fi tmiemu li jiġu kkomunikati lill-utenti. 3. STATISTIKA TA’ ĦAFNA GĦANIJIET U GWADANN FL-EFFIĊJENZA FIL-PRODUZZJONI Għanijiet: It-twaqqif b’mod gradwali ta’ arkitettura ta’ negozju tal-ESS li tippermetti produzzjoni iżjed integrata tal-istatistika tal-UE; l-armonizzazzjoni u l-istandardizzazzjoni ta’ metodi ta’ produzzjoni ta’ statistika u metadejta; it-titjib tal-integrazzjoni orizzontali (mal-isferi statistiċi kollha) u vertikali (mal-imsieħba tal-ESS kollha) tal-proċessi ta’ produzzjoni statistika fl-ESS rigward il-prinċipju tas-sussidjarjetà; l-użu u l-integrazzjoni ta’ sorsi multipli ta’ dejta; il-produzzjoni ta’ statistiċi għal ħafna għanijiet. L-għanijiet se jiġu implimentati permezz ta’: · Iktar użu ta’ dejta amministrattiva xierqa fl-oqsma statistiċi kollha; · Sorsi ġodda ta’ dejta għal statistika Ewropea identifikata u użata; · Iżjed involviment ta’ awtoritajiet Ewropej u nazzjonali tal-istatistika fit-tfassil tar-rekords amministrattivi; · Użu usa’ ta’ tqabbil statistiku u tekniki għall-konnessjoni ta’ dejta sabiex tiżdied l-offerta tal-istatistika tal-UE; · L-approċċ Ewropew użat għal statistika għal rispons mgħaġġel ta’ politika; · Iżjed integrazzjoni ta’ proċessi ta’ produzzjoni ta’ statistika tal-UE permezz ta’ azzjonijiet ikkoordinati tal-ESS; · Iżjed armonizzazzjoni ta’ kunċetti statistiċi mal-isferi tal-istatistika kollha; · L-iżvilupp u l-implimentazzjoni ta’ infrastruttura ta’ referenza flessibbli tal-IT u standards tekniċi għat-titjib tal-interoperabilità, il-kondiviżjoni ta’ dejta u metadejta, u mmudellar komuni ta’ dejta; · Għodod standard tal-IT użati matul il-proċessi statistiċi ta’ negozju; · Iżjed użu u disponibbiltà ta’ metodoloġiji armonizzati (inklużi approċċi ta’ moduli mħallta għall-ġbir ta’ dejta) u metadejta armonizzata; · Ir-rwol imsaħħaħ tar-reġistri statistiċi ta’ negozju bħala l-post fejn l-unitajiet statistiċi għall-istatistika kollha relatati man-negozju jinżammu u jintużaw bħala sors għal setturi nazzjonali tal-kontijiet. Għan: L-iżgurar tal-funzjonament tajjeb u l-koerenza tal-ESS permezz ta’ kollaborazzjoni u komunikazzjoni effikaċi. L-għan se jiġi implimentat permezz ta’: · Appoġġ effikaċi u effiċjenti għal sħubija fl-ESS; · Proċessi definiti u implimentati għall-kondiviżjoni tal-piżijiet u x-xogħol fl-ESS; · Netwerks kollaborattivi żviluppati iżjed u magħmula operattivi. 4. TIXRID U KOMUNIKAZZJONI Għanijiet: Li l-ESS ssir l-ewwel sors ta’ dejta dwar l-istatistika tal-UE għall-utenti kollha u, b’mod partikolari, għal dawk li jieħdu d-deċiżjonijiet fis-settur pubbliku u dak privat, bil-provvista ta’ servizz ta' informazzjoni statistika ta’ kwalità bbażat fuq il-prinċipji ta’ aċċess ħieles għal statistika Ewropea. L-intesifikazzjoni u l-estensjoni tad-djalogu bejn l-utenti u l-produtturi ta’ statistika sabiex jintlaħqu l-ħtiġijiet għal statistika ta’ kwalità. L-involviment bikri tal-utenti fl-iżviluppi l-ġodda huwa fattur ewlieni sabiex jittejbu l-effikaċja u l-effiċjenza tal-ESS. L-estensjoni u r-razzjonalizzazzjoni tal-firxa ta’ prodotti ta’ tixrid sabiex jintlaħqu l-ħtiġijiet tal-utenti li jkunu qegħdin jużaw teknoloġiji ġodda. It-twaqqif ta’ infrastruttura sigura kosteffiċjenti u integrata fl-ESS għal aċċess għal dejta kunfidenzjali ta’ statistika uffiċjali għall-finijiet xjentifiċi. Il-bidu tal-produzzjoni ta’ fajls għall-użu pubbliku. L-għanijiet se jiġu implimentati permezz ta’: · L-ESS rikonoxxuta bħala l-ewwel punt ta’ referenza għall-utenti ta’ statistika Ewropea; · L-eżistenza ta' infrastruttura sigura integrata għal aċċess għal mikrodejta tal-UE; · Sistema mwaqqfa sabiex tindirizza t-talbiet tal-utenti għal aċċess immedjat u parir fl-interpretazzjoni ta’ informazzjoni statistika; · It-tixrid ta’ prodotti aġġustati għall-ħtiġijiet tal-utenti bl-użu ta’ teknoloġiji ġodda; · Numru ikbar ta’ riżultati statistiċi dwar kwistjonijiet trażversali; · Użu ikbar ta’ teknoloġiji ġodda ta' komunikazzjoni u tixrid (pereżempju dawk ibbażati fuq SDMX); · Offerta ikbar ta’ gruppi ta’ mikrodejta għall-finijiet ta’ riċerka statistika. 5. TAĦRIĠ, INNOVAZZJONI U RIĊERKA Għanijiet: Is-sodisfazzjon ta’ ħtiġijiet ta’ tagħlim u żvilupp fl-ESS bbażati fuq kombinazzjoni ta’ korsijiet ta’ taħriġ u opportunitajiet ta’ tagħlim u żvilupp. It-titjib tal-kollaborazzjoni bejn il-membri tal-ESS għat-trasferiment ta' għarfien u l-kondiviżjoni u l-implimentazzjoni tal-aħjar prattiki u approċċi innovattivi komuni fil-produzzjoni statistika. L-organizzazzjoni tal-attivitajiet, il-parteċipazzjoni u l-kontribuzzjoni tal-komunitajiet ta’ riċerka fit-titjib tal-linji ta' produzzjoni statistika u tal-kwalità tal-informazzjoni statistika uffiċjali. L-għanijiet se jiġu implimentati permezz ta’: · L-iżvilupp ta’ lawrea fuq livell postgradwat (pereżempju Masters fl-Istatistika Uffiċjali); · Programmi ta’ taħriġ offruti li jindirizzaw il-ħtiġijiet tal-utenti; · Ir-riżultati ta’ proġetti ta’ riċerka applikati fil-produzzjoni u t-tixrid ta’ statistika; · L-ESS rikonoxxuta bħala punt ta’ referenza għall-komunitajiet tar-riċerka statistika; · Involviment estensiv tal-komunitajiet ta’ riċerka f’attivitajiet ta’ riċerka fi statistika uffiċjali; · Strumenti adegwati eżistenti għall-iskambju ta’ prattiki u l-implimentazzjoni ta’ soluzzjonijiet komuni fl-ESS. III. SĦUBIJA SĦUBIJA FL-ESS U LIL HINN MINNHA Għan: L-implimentazzjoni tal-qafas imtejjeb tal-governanza tal-ESS. L-għan se jiġi implimentat permezz ta’: · L-implimentazzjoni tal-liġi dwar l-Istatistika riveduta, Deċiżjoni dwar ir-rwol tal-Eurostat; · Regolamenti qafas li jkopru l-oqsma sħaħ tal-istatistika adottati. Għan: It-titjib tar-rwol ta’ koordinazzjoni tal-Eurostat bħala l-Uffiċċju Statistiku tal-Unjoni Ewropea. L-għan se jiġi implimentat permezz ta’: · L-assoċjazzjoni tal-Eurostat mal-inizjattivi kollha tal-Kummissjoni rigward l-aspetti statistiċi fi stadju bikri; · L-organizzazzjoni ta’ djalogi regolari bejn il-partijiet interessati fil-livell ta’ ġestjoni superjuri. Għan: It-tisħiħ tal-kooperazzjoni mas-Sistema Ewropea tal-Banek Ċentrali u l-organizzazzjonijiet Ewropej u dawk internazzjonali involuti fil-produzzjoni ta’ dejta għall-finijiet statistiċi jew amministrattivi permezz ta’ proġetti komuni u żviluppi kkoordinati. L-iżgurar ta’ konsistenza bejn l-istandards Ewropej u dawk internazzjonali. L-għan se jiġi implimentat permezz ta’: · Qafas ta’ kwalità komuni għall-ESS u l-ESCB implimentati; · Iktar involviment tal-Eurostat fi gruppi konsultattivi internazzjonali; · Id-definizzjoni u l-implimentazzjoni ta’ modi ġodda ta’ kooperazzjoni; · Il-manwali l-ġodda tal-SNA[23]/ESA[24], SEEA[25]/EEEA[26] u l-Bilanċ tal-Pagamenti implimentati. Għan: Il-promozzjoni u l-implimentazzjoni ta’ attivitajiet ta' konsulenza statistika u ta' assistenza statistika f’pajjiżi barra l-UE b’konformità mal-prijoritajiet tal-politika barranija tal-UE b’enfażi partikolari fuq it-tkabbir u l-Politika Ewropea tal-Viċinat. L-għan se jiġi implimentat permezz ta’: · It-tmexxija tal-ESS eżerċitata fl-arena internazzjonali; · Dejta ta’ kwalità provduta għall-finijiet tal-politika barranija tal-UE; · L-appoġġ għas-servizzi tal-Kummissjoni għall-implimentazzjoni ta' politiki ta' żvilupp u ta' kooperazzjoni internazzjonali, fir-relazzjonijiet tagħhom ma' organizzazzjonijiet internazzjonali u fi kwistjonijiet ta’ interess statistiku komuni ma’ reġjuni jew pajjiżi mhux Ewropej; · Dejta statistika rilevanti mxerrda għall-appoġġ tal-proċess u n-negozjati ta’ tkabbir; · Talbiet għal derogi minn Stati Membri ġodda li jwasslu għall-minimizzazzjoni tan- nuqqas ta’ disponibbiltà tad-dejta; · Ftehimiet/memoranda ta’ Fehim iffirmati ma’ pajjiżi barra l-UE; · It-tfassil u l-implimentazzjoni ta’ programmi ta’ kooperazzjoni teknika; · Assistenza teknika ffukata fuq l-armonizzazzjoni u l-provvista tad-dejta. DIKJARAZZJONI FINANZJARJA LEĠIŻLATTIVA GĦAL PROPOSTI 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva 1.2. Qasam(oqsma) ta’ politika fl-istruttura ABM/ABB 1.3. Natura tal-proposta/inizjattiva 1.4. Għan(ijiet) 1.5. Raġunijiet għall-proposta/inizjattiva 1.6. Tul u impatt finanzjarju 1.7. Metodu/i ta' gestjoni maħsub(a) 2. MIŻURI TA’ ĠESTJONI 2.1. Regoli dwar il-monitoraġġ u rapportar 2.2. Sistema ta’ ġestjoni u kontroll 2.3. Miżuri għall-prevenzjoni tal-frodi u l-irregolaritajiet 3. L-IMPATT FINANZJARJU STMAT TAL-PROPOSTA/INIZJATTIVA 3.1. Intestatura/i tal-qafas finanzjarju multiannwali u intestatura/i baġitarja/i tal-infiq affettwata(i) 3.2. L-impatt stmat fuq l-infiq 3.2.1. Sommarju tal-impatt stmat fuq l-infiq 3.2.2. L-impatt stmat fuq l-approprjazzjonijet operattivi 3.2.3. L-impatt stmat fuq l-approprjazzjonijiet ta’ natura amministrattiva 3.2.4. Kompatibilità mal-qafas finanzjarju multiannwali attwali 3.2.5. Parteċipazzjoni ta’ partijiet terzi fil-finanzjament 3.3. L-impatt stmat fuq id-dħul DIKJARAZZJONI FINANZJARJA LEĠIŻLATTIVA GĦAL PROPOSTI 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva Proposta għal Regolament tal-Parlament Ewropew u l-Kunsill dwar il-programm statistiku Ewropew 2013-2017 1.2. Qasam(oqsma) ta’ politika kkonċernat(i) fl-istruttura ABM/ABB[27] Statistika (3403 — Produzzjoni ta’ informazzjoni statistika, 3480 — Appoġġ amministrattiv għall-Eurostat, 3481 — Strateġija u koordinazzjoni ta’ politika għall-Eurostat) 1.3. Natura tal-proposta/inizjattiva þ Il-proposta/inizjattiva hija relatata ma’ azzjoni ġdida ¨ Il-proposta/inizjattiva hija relatata ma’ azzjoni ġdida wara proġett pilota/azzjoni preparatorja[28] ¨ Il-proposta/inizjattiva hija relatata mal-estensjoni ta’ azzjoni eżistenti ¨ il-proposta/inizjattiva hija relatata ma’ azzjoni diretta mill-ġdid lejn azzjoni ġdida 1.4. Għanijiet 1.4.1. L-għan(ijiet) strateġiku/ċi multiannwali tal-Kummissjoni fil-mira tal-proposta/inizjattiva Il-proposta hija konsistenti mal-prijoritajiet tal-Unjoni Ewropea billi l-istatistika żviluppata, prodotta u mxerrda skont dan il-programm se jikkontribwixxu għall-implimentazzjoni tal-politiki tal-Unjoni Ewropea, bħall-istrateġija Ewropa 2020 għal ‘tkabbir għaqli, sostenibbli u inklużiv’ u politiki oħra indirizzati fil-prijoritajiet strateġiċi tal-Kummissjoni għall-2010-2014 (jiġifieri governanza ekonomika msaħħa u integrata, it-tibdil fil-klima, it-tkabbir u l-koeżjoni soċjali, Ewropa tal-persuni u l-globalizzazzjoni). 1.4.2. Għan(ijiet) speċifiku/ċi u attività(jiet) ABM/ABB kkonċernati Għan speċifiku Nru 1: Il-provvista ta’ informazzjoni statistika ta’ kwalità għall-appoġġ tal-iżvilupp, il-monitoraġġ u l-evalwazzjoni tal-politiki tal-Unjoni Ewropea Attività(ijiet) ABM/ABB kkonċernata/i 3403 — Produzzjoni ta’ informazzjoni statistika Għan speċifiku Nru 2: L-implimentazzjoni tal-metodu l-ġdid ta’ produzzjoni ta’ statistika Ewropea Attività(ijiet) ABM/ABB kkonċernata/i 3403 — Produzzjoni ta’ informazzjoni statistika, 3480 — Appoġġ amministrattiv għall-Eurostat, 3481 — Strateġija u koordinazzjoni ta' politika għall-Eurostat Għan speċifiku Nru 3: It-tisħiħ tas-sħubija fl-ESS u lil hinn minnha 3481 — Strateġija u koordinazzjoni ta’politika għall-Eurostat Għanijiet iżjed dettaljati se jiġu pprovduti fil-programmi ta’ ħidma statistika annwali tal-Kummissjoni 1.4.3. Riżultat(i) u impatt mistennija Speċifika l-effetti li l-proposta/inizjattiva għandu jkollha fuq il-benefiċjarji/gruppi destinatarji. Effetti fuq il-Parlament Ewropew u l-Kunsill pożittivi billi l-ESP huwa konformi mat-Trattati, il-perspettivi finanzjarji u l-prijoritajiet politiċi tal-Unjoni Ewropea; il-ħtiġijiet għal informazzjoni statistika għall-appoġġ tal-politiki tal-UE huma riflessi fl-ESP; l-ESP jinkludi mekkaniżmu għal twaqqif ta’ prijoritajiet itjeb u t-tnaqqis tal-piż tar-rispons fuq l-impriżi u ċittadini. L-Istati Membri huma involuti fil-preparazzjoni tal-ESP. Il-prinċipju tas-sussidjarjetà se jiġi rrispettat fl-implimentazzjoni tal-ESP. L-effetti fuq il-Kulleġġ tal-Kummissarji u s-servizzi tal-Kummissjoni: pożittivi billi l-ESP huwa konformi mat-Trattati, il-perspettivi finanzjarji; il-ħtiġijiet għal informazzjoni statistika għall-appoġġ tal-politiki tal-UE huma riflessi fl-ESP, u sistema ta’ ġestjoni tal-kwalità soda se tiġi implimentata bħala parti mill-ESP. L-ESP se jkun soġġett għal evalwazzjoni effikaċi u qafas konformi mal-ABB għat-tqassim tar-riżorsi. Effetti fuq l-Istituti Nazzjonali tal-Istatistika (inkluż DGINS, il-Kumitat tal-ESS, il-Grupp ta’ Sħubija, il-Gruppi tad-Diretturi) u produtturi nazzjonali oħra: pożittiv billi l-ESP jinkludi mekkaniżmu għal twaqqif ta’ prijoritajiet imtejjeb u t-tnaqqis tal-piż tar-rispons fuq l-impriżi u ċ-ċittadini. Huwa jirrifletti l-istrateġija konġunta tal-ESS fuq l-implimentazzjoni tal-Komunikazzjoni. L-Istati Membri huma involuti fil-preparazzjoni tal-ESP. Il-prinċipju tas-sussidjarjetà se jiġi rrispettat fl-implimentazzjoni tal-ESP. Effetti fuq l-ESAC, il-Bank Ċentrali Ewropew, il-Kumitat dwar l-istatistika Monetarja, Finanzjarja u tal-Bilanċ tal-pagamenti (CMFB) u utenti oħra mhux istituzzjonali: pożittivi billi l-ħtiġijiet għal informazzjoni statistika għall-appoġġ tal-politiki tal-UE huma riflessi fl-ESP, l-utenti se jiġu żgurati li l-istatistika se ”titfasssal għall-għan speċifiku” (fil-ħin u skont il-ħtiġijiet u r-rekwiżiti tal-politika tagħhom). Effetti fuq l-Eurostat: pożittivi billi l-ESP jirrifletti l-Komunikazzjoni dwar il-metodu ta’ produzzjoni tal-istatistika tal-UE; sistema soda ta’ ġestjoni tal-kwalità se tiġi implimentata bħala parti tal-ESP; l-ESP se jipprovdi qafas stabbli għal programmazzjoni annwali koerenti u strutturata u l-allokazzjoni ta’ riżorsi kif ukoll viżjoni ċara tad-direzzjoni tal-iżvilupp tal-Eurostat; l-ESP se jkun soġġett għal evalwazzjoni effikaċi. 1.4.4. Indikaturi tar-riżultati u l-impatt Speċifika l-indikaturi għall-monitoraġġ tal-implimentazzjoni tal-proposta/inizjattiva. Għall-għanijiet kollha elenkati fl-ESP 2013-2017, l-azzjonijiet u l-indikaturi ewlenin huma elenkati. L-għanijiet tal-ESP 2013-2017 huma soġġetti għal ippjanar iżjed dettaljat fil-Programmi ta’ Ħidma Annwali u r-riżultati se jiġu mmonitorjati matul il-perjodu ta’ programmazzjoni. L-għan ġenerali konness mat-tentattiv li jkun il-fornitur ewlieni ta’ statistika ta’ kwalità għolja dwar l-Ewropa se jiġi mmonitorjat permezz ta’: - L-Istħarriġ dwar is-Sodisfazzjon tal-Utent tal-Eurostat, u b’mod partikolari l-perċentwal ta’ utenti li jkunu qegħdin jikklassifikaw il-kwalità ġenerali tal-istatistika Ewropea bħala "tajbin ħafna" jew "tajbin". 1.5. Raġunijiet għall-proposta/inizjattiva 1.5.1. Rekwiżit(i) li għandu(għandhom) jintlaħaq(jintlaħqu) fuq perjodu qasir jew twil It-twaqqif ta’ programm statistiku Ewropew multiannwali joriġina mill-Artikolu 13 (1) tar-Regolament (KE) Nru 223/2009 tal-Parlament Ewropew u tal-Kunsill dwar l-istatistika Ewropea3, li jistipula li l-programm statistiku Ewropew għandu jipprovdi l-qafas għall-iżvilupp, il-produzzjoni u t-tixrid ta’ statistika Ewropea, l-oqsma ewlenin u l-għanijiet tal-azzjonijiet maħsuba għal perjodu li jaqbiżx il-ħames snin. Għandu jistabbilixxi prijoritajiet li jikkonċernaw il-ħtiġijiet għal informazzjoni bl-għan li jitwettqu l-attivitajiet tal-Unjoni Ewropea. Il-benefiċjarji destinatarji tal-proposta huma l-utenti u l-produtturi ta’ statistika Ewropea, jiġifieri l-Parlament Ewropew u l-Kunsill, id-Direttorati-Ġenerali tal-Kummissjoni, il-Bank Ċentrali Ewropew, l-Istituti Nazzjonali tal-Istatistika u produtturi nazzjonali oħra ta’ statistika Ewropea, l-ESAC, il-Kumitat dwar l-istatistika Monetarja, Finanzjarja u tal-Bilanċ tal-pagamenti (CMFB) u utenti oħra mhux istituzzjonali, u, tabilħaqq, il-pubbliku ġenerali. 1.5.2. Valur miżjud tal-involviment tal-UE. Dawk li jieħdu d-deċiżjonijiet politiċi u l-atturi fis-suq jeħtieġu statistika b’mod kostanti sabiex jieħdu d-deċiżjonijiet tagħhom u jimmonitorjaw u jevalwaw l-implimentazzjoni tagħhom. L-istatistika tipprovdi infrastruttura essenzjali għad-demokraziji u l-ekonomiji moderni sabiex jiffunzjonaw tajjeb u b’mod effiċjenti. L-Unjoni Ewropew teħtieġ servizz ta’ informazzjoni statistika ta’ kwalità għolja sabiex twettaq il-missjoni tagħha. L-istatistika Ewropea għandhom ikunu affidabbli, puntwali u indipendenti minn influwenza politika u jiġu pprovduti f’forma konvenjenti għall-utenti. Barra dan, il-preparazzjoni taghhom ma għandhiex timponi piż eċċessiv fuq il-fornituri ta' dejta u l-ġbir tagħhom għandu jsir skont il-prinċipji tas-sussidjarjetà u l-proporzjonalità. Flimkien mal-awtoritajiet nazzjonali tal-istatistika u awtoritajiet nazzjonali oħra responsabbli f’kull Stat Membru għall-iżvilupp, il-produzzjoni u t-tixrid ta’ statistika Ewropea, l-Eurostat ħalqet sħubija kollettiva msejħa ESS. Din l-isħubija tinkludi wkoll il-pajjiżi taż-ŻEE. L-Istati Membri jiġbru dejta u jikkompilaw statistika għall-finijiet nazzjonali u tal-UE. L-ESS tiffunzjona bħala netwerk li fih ir-rwol tal-Eurostat huwa li tmexxi l-proċess ta’ armonizzazzjoni tal-istatistika b’kooperazzjoni mill-qrib mal-awtoritajiet nazzjonali tal-istatistika. Ix-xogħol tal-ESS jikkonċentra prinċipalment fuq l-oqsma ta’ politika tal-UE - u, bl-estensjoni tal-politiki tal-UE, l-armonizzazzjoni ġiet estiża għal kważi l-oqsma statistiċi kollha. L-ESS tiffaċilita l-kondiviżjoni ta' għarfien u l-'aħjar prattiki' madwar l-Istati Membri u l-iżvilupp ta' teknoloġiji ġodda, għodod komuni u netwerks kollaborattivi bl-għan li jittieħed vantaġġ minn sinerġiji possibbli u tiġi evitata d-duplikazzjoni tal-isforzi, u b'hekk titwitta t-triq għal sistema moderna ta' produzzjoni mgħammra sabiex tilħaq l-isfidi tal-futur. L-aħjar mod kif jinbeda l-isforz sabiex ikun hemm armonizzazzjoni, simplifikazzjoni u regolazzjoni fuq livell tal-Unjoni Ewropea, fejn proġetti bħal dawn ikunu jistgħu jitwettqu b’effiċjenza ottimali. 1.5.3. Tagħlimiet mittieħda minn esperjenzi simili fl-imgħoddi. Limitu kbir li qegħdin inħabbtu wiċċna miegħu bil-Programm Statistiku Komunitarju tal-2008-2012 attwali4 huwa li l-istruttura hija fissa għal perjodu ta’ ħames snin u l-għanijiet huma deskritti fid-dettall. Billi l-programm attwali ġie adottat, saru numru ta’ żviluppi importanti. Il-qafas legali bażiku għall-produzzjoni ta’ statistika Ewropea nbidel. Ġiet adottata l-Komunikazzjoni dwar il-metodu ta’ produzzjoni ta’ statistika tal-UE, u ġiet segwita bi strateġija konġunta tal-ESS; it-Trattat ta’ Lisbona daħal fis-seħħ; Kummissjoni Ewropea ġdida ħadet il-kariga (minn Jannar tal-2010 sa Diċembru tal-2014); tnedew bosta inizjattivi politiċi ġodda (bħal Ewropa 20205) u ssaħħet l-istruttura tal-governanza tal-ESS. L-ebda wieħed minn dawn l-iżviluppi ma huma riflessi fil-programm attwali; partijiet minnu skadew u hemm distakk bejn l-attivitajiet ippjanati u dawk attwali. Dan inaqqas ir-rilevanza tar-rapportar dwar l-implimentazzjoni tal-programm billi ħafna attivitajiet rilevanti mhumiex riflessi fil-programm waqt li aħna rridu nirrapportaw dwar ċerti attivitajiet li jissemmew fih iżda ma għadhomx jitwettqu. Għal dak li jirrigwarda l-proċess ta’ tħejjija tal-programm statistiku Ewropew, il-Grupp ta’ Sħubija[29] Task Force 3 ppropona ċ-ċiklu tal-programm multiannwali għall-2013-2017. Ġie suġġerit li r-rwol tal-imsieħba tal-ESS (il-Kumitat tal-ESS, id-DGINS, il-Grupp tad-Diretturi u l-ESAC) jissaħħaħ fil-proċess ta’ tħejjija tal-programm. Għandu jingħad li r-rapport tal-Kummissjoni lill-PE u l-Kunsill dwar l-evalwazzjoni ex-post tad-DSP tal-2003-2007[30] kien jinkludi rakkomandazzjonijiet rigward programmi mutiannwali tal-futur, prinċipalment: Titjib tal-konnessjoni bejn id-DSP u l-programmi ta’ ħidma annwali. Id-DSP huwa mfassal sabiex ikun programm qafas li jifformula viżjoni strateġika għal ħames snin u jiżgura, flimkien mal-programmi ta’ ħidma annwali, il-flessibbiltà u r-rilevanza tad-DSP matul il-perjodu kollu. Fl-użu tagħhom tad-DSP bħala referenza, il-programmi ta’ ħidma annwali għandhom isemmu b’mod espliċitu u jkunu bbażati fuq id-DSP rispettiv. Titjib tal-monitoraġġ tal-implimentazzjoni tad-DSP. Il-monitoraġġ ġenerali tad-DSP għandu jiġi implimentat permezz tad-definizzjoni ta’ grupp ewlieni ta’ indikaturi li jipprovdu informazzjoni biżżejjed dwar l-ilħuq ta’ għanijiet operattivi u strateġiċi matul il-perjodu tal-programm. Ir-rapport tal-Kummissjoni lill-PE u l-Kunsill dwar l-evalwazzjoni ta’ nofs il-perjodu tad-DSP tal-2008-2012 enfasizza l-punti li ġejjin li għandhom jiġu kkunsidrati fil-futur: - Definizzjoni ta’ ħtiġijiet ġodda għal informazzjoni statistika. Huwa meħtieġ approċċ iżjed integrat bl-użu ta’ sorsi multipli u kkombinati ta’ dejta flimkien mal-armonizzazzjoni tal-metodoloġija, il-kunċetti u d-definizzjonijiet. - Sħubija msaħħa fl-ESS. Ġie enfasizzat it-twaqqif ta’ iżjed mudelli differenti ta’ kooperazzjoni għall-integrazzjoni mal-Istati Membri. - Ir-riflessjoni fuq approċċ kunċettwali għar-riprijoritizzazzjoni ta’ attivitajiet u d-disponibbiltà ta’ riżorsi għall-implimentazzjoni tad-DSP sabiex jitnaqqas il-piż tar-rispons u l-ispejjeż tal-produtturi ġiet ikkunsidrati bħala meħtieġa. Ta’ min isemmi li d-DSP tal-2008-2012 attwali kien wieħed mis-suġġetti tar-rapport ta’ verifika tal-Kapaċità ta’ Verifika Interna tal-Eurostat dwar il-funzjoni tal-evalwazzjoni[31], li nnota l-assennza ta’ evalwazzjoni ex ante għall-programm attwali u rrakkomanda li evalwazzjoni bħal din għandha ssir għall-programmi tal-futur skont ir-Regolament Finanzjarju[32] (Artikolu 27) u r-regoli ta’ Implimentazzjoni tiegħu[33] (Artikolu 21). Sabiex jiġu evitati l-limiti ta’ programm dettaljat wisq li jkun jista’ jadatta għal prijoritajiet u żviluppi politiċi ġodda jew li qegħdin jinbidlu, l-ESP tal-2013-2017 huwa mfassal bħala strument ġenerali ta’ ppjanar li jiddeskrivi b’mod ġenerali l-għanijiet u l-azzjonijiet li għandhom isiru, u b’hekk jiġi pprovdut il-qafas ġenerali għat-tħejjija ta’ programmi ta’ ħidma statistika annwali b’għanijiet u azzjonijiet dettaljati. L-iżviluppi fl-ESS kif ukoll l-implimentazzjoni tal-Komunikazzjoni dwar il-metodu ta’ produzzjoni tal-istatistika tal-UE jeħtieġu ffukar partikolari tal-programm statistiku Ewropew tal-2013-2017 dwar l-ilħuq ta’ sfidi futuri u l-ibbilanċjar tad-domandi u r-riżorsi. Sħubija soda tal-ESS hija kruċjali u għalhekk fil-pjan direzzjonali għat-tħejjija ta’ dan il-programm ġiet integrata konsultazzjoni iżjed estensiva tal-partijiet interessati. Permezz ta’ referenza għal esperjenzi tal-passat, jitwaqqfu mekkaniżmi sabiex tiġi żgurata konsistenza fl-ippjanar u r-rapportar ta’ proċessi billi ssir konnessjoni aħjar bejn l-għanijiet tal-programm mal-programmi ta' ħidma annwali u t-titjib tal-monitoraġġ u l-evalwazzjoni tal-implimentazzjoni tal-programm. Ġew ikkunsidrati r-rakkomandazzjonijiet tal-evalwazzjoni ta' nofs il-perjodu tad-DSP tal-2008-20125 meta tfasslu l-għanijiet u l-indikaturi tal-ESP tal-2013-2017. B’mod partikolari, rigward ir-riprijoritizzazzjoni ta’ rekwiżiti statistiċi li l-mira tagħhom hija t-tnaqqis tal-piż tar-rispons u l-ispejjeż tal-produtturi, ġiet maħsuba l-implimentazzjoni tal-mekkaniżmu tat-twaqqif ta’ prijoritajiet, ippreżentat lill-Kumitat tal-ESS fit-18 ta’ Novembru 2010[34]. Finalment, l-evalwazzjoni ex-ante ġiet ippreparata skont ir-Regolament Finanzjarju[35] (Artikolu 27) u r-Regoli ta’ Implimentazzjoni tiegħu[36] (Artikolu 21). 1.5.4. Koerenza u sinerġija possibbli ma’ strumenti rilevanti oħra Flimkien mad-DSP tal-2008-2012 attwali, programm multiannwali ieħor, prinċipalment il-Programm għall-Modernizzazzjoni tal-Impriża Ewropea u l-Istatistika dwar il-Kummerċ (MEETS), qiegħed jiġi implimentat bejn l-2009 u l-2013. Sabiex tittejjeb l-effiċjenza tal-ġestjoni tal-programmi, l-Eurostat iddeċidiet li fil-futur ikollha programm multiannwali wieħed minflok tnejn. Dan ifisser li l-għanijiet fil-qasam tal-istatistika dwar l-impriżi u l-kummerċ lil hinn mill-2013 u l-azzjonijiet relatati mal-modernizzazzjoni ta' statistika soċjali huma parti mill-ESP tal-2013-2017. Barra dan, l-Eurostat għandha rwol ta’ koordinazzjoni fil-qasam tal-produzzjoni ta’ statistika Ewropea konformi mad-Deċiżjoni tal-Kummissjoni 97/281/KE tal-21 t’April 1997. Id-Direttorati Ġenerali tal-Kummissjoni u servizzi oħra jinvolvu l-Eurostat fi stadju bikri fl-iżvilupp tal-programmi tagħhom relatati mal-istatistika. 1.6. Dewmien tal-impatt finanzjarju þ Proposta/inizjattiva ta’ dewmien limitat – þ Proposta/inizjattiva b’effett minn [01/01] 2013 sa [31/12] 2017 – þ Impatt finanzjarju mill-2013 sal-2017 għall-approprjazzjonijiet ta’ impenji u mill-2013 sal-2021 għall-approprjazzjonijiet ta’ ħlasijiet. ¨ Proposta/inizjattiva ta’ dewmien mingħajr limitu – Implimentazzjoni b’perjodu ta’ bidu minn YYYY sa YYYY, – segwita b’operazzjoni fuq skala sħiħa. 1.7. Modulu/i ta’ ġestjoni maħsub(a)[37] þ Ġestjoni diretta ċentralizzata mill-Kummissjoni ¨ Ġestjoni indiretta ċentralizzata bid-delega ta’ kompiti ta’ implimentazzjoni lil: – ¨ aġenziji eżekuttivi – ¨ korpi mwaqqfa mill-Komunitajiet[38] – ¨ korpi tas-settur pubbliku nazzjonali/korpi b’missjoni ta’ servizz pubbliku – ¨ persuni fdati bl-implimentazzjoni ta’ azzjonijiet speċifiċi skont it-Titolu V tat-Trattat dwar l-Unjoni Ewropea u identifkati fl-att bażiku rilevanti kif mifhum fl-Artikolu 49 tar-Regolament Finanzjarju ¨ Ġestjoni kondiviża mal-Istati Membri ¨ Ġestjoni deċentralizzata ma’ pajjiżi terzi þ Ġestjoni konġunta ma’ organizzazzjonijiet internazzjonali, b’mod partikolari mal-OKŻE, in-Nazzjonijiet Uniti u l-Bank Dinji. Jekk jiġi indikat iżjed minn modulu wieħed ta’ ġestjoni, jekk jogħġbok ipprovdi d-dettalji fit-taqsima tal-‘Kummenti’. Kummenti Abbażi tal-esperjenza miksuba bil-Programm Statistiku Komunitarju tal-2008-2012, se jiġi kkunsidrat l-użu limitat tal-Ġestjoni Konġunta ma’ Organizzazzjonijiet Internazzjonali, meta xieraq, għall-appoġġ tal-ilħuq tal-għanijiet tal-Programm Statistiku Ewropew tal-2013-2017. 2. MIŻURI TA’ ĠESTJONI 2.1. Regoli dwar il-monitoraġġ u r-rapportar Speċifika l-frekwenza u l-kundizzjonijiet L-evalwazzjoni ex-ante tal-ESP 2013-2017 twettqet fuq il-bażi tad-dispożizzjonijiet tar-Regolamenti Finanzjarji għall-programmi ta’ nfiq bejn Ottubru tal-2010 u April tal-2011 mill-unità tal-Ippjanar Strateġiku tal-Eurostat bl-għajnuna tal-unitajiet tal-Affarijiet Finanzjarji u Legali. Hija ġiet ikkonsultata mat-Task Force interna tal-Eurostat għat-tħejjija tal-ESP 2013-2017 magħmul minn rappreżentanti f’livell ta’ Kap tal-Unità mid-Direttorati kollha tal-Eurostat u wara ġiet approvata fil-laqgħa tad-Direttorati tal-Eurostat fit-12 t’April 2011. Is-sejbiet ewlenin tal-evalwazzjoni ex-ante ġew inkorporati fil-Memorandum Spjegattiv u d-Dikjarazzjoni Finanzjarja Leġiżlattiva. It-tagħlimiet mittieħda minn esperjenzi tal-imgħoddi li ġew ikkunsidrati fit-twaqqif tal-ESP huma ppreżentati fid-Dikjarazzjoni Finanzjarja Leġiżlattiva, Parti 1.5.3 ”Tagħlimiet mittieħda minn esperjenzi simili fl-imgħoddi”. L-għanijiet tal-ESP huma ppreżentati fil-proposta nfisha. Ir-riżultati tal-evalwazzjoni tal-konsultazzjonijiet tal-partijiet interessati, il-mekkaniżmi alternattivi ta’ provvista, il-kosteffettività u l-analiżi tar-riskji huma ppreżentati fil-Memorandum ta’ Spegazzjoni, Parti 2 Riżultati tal-konsultazzjonijiet mal-partijiet interessati u l-valutazzjonijiet tal-impatt. L-Artikolu 2 tal-proposta jistipula li l-ESP se jkun soġġett għal ippjanar annwali permezz tal-programmi ta’ ħidma statistika annwali tal-Kummissjoni b’konformità mar-Regolament (KE) Nru 223/2009. Dawn il-programmi u l-finanzjament korrispondenti tagħhom se jkunu s-suġġett tad-Deċiżjonijiet tal-Kummissjoni li jistipulaw fid-dettall il-produzzjoni u r-riżultati (għanijiet u indikaturi) li għandhom jintlaħqu waqt il-perjodu ta’ referenza. Il-monitoraġġ se jiġi żgurat permezz ta’ rapporti regolari dwar il-konsum tar-riżorsi u dwar il-progress magħmul fl-ilħuq tal-għanijiet. Rigward ir-rapportar huwa maħsub li, b’konformità mar-Regolament dwar l-istatistika Ewropea, se jiġi ppreparat rapport ta’ progress interim u, wara li jkun ġie kkonsultat il-Kumitat tal-ESS, se jiġi sottomess lill-Parlament Ewropew u l-Kunsill mhux iktar tard minn Ġunju tal-2015. Fl-aħħar tal-perjodu kopert mill-programm. l-ESP se jiġi soġġett għal evalwazzjoni ex-post. Il-Kumitat tal-ESS se jiġi kkonsultat dwar ir-rapport ta’ evalwazzjoni, li se jiġi sottomess lill-Parlament Ewropew u l-Kunsill sal-aħħar